อนาคิน สกายวอล์คเกอร์

**อนาคิน สกายวอล์คเกอร์** () หรือสมญาของซิธว่า **ดาร์ธ เวเดอร์** () คือตัวละครสำคัญตัวหนึ่งในเรื่องแต่งชุด*[[สตาร์ วอร์ส]]* มีบทบาทสำคัญเป็นตัวละครหลักฝ่ายอธรรมในไตรภาคเดิมของภาพยนตร์ชุดนี้ และเป็นตัวเอกหลักในไตรภาคต้น และปรากฏตัวในเนื้อหาในจักรวาลขยายอีกจำนวนมาก ลักษณะเป็นนักรบซิธลอร์ดสวมชุดเกราะสีดำสนิท และหมวกเกราะสีดำขลับ ปรากฏตัวพร้อมกับกระบี่แสงสีแดง กับเสียงหายใจอันเป็นเอกลักษณ์ และมีเพลงประจำตัวชื่อ "*[[ดิอิมพีเรียลมาร์ช]]*" จอร์จ ลูคัส ผู้สร้างแฟรนไชส์สตาร์ วอร์ส ได้หลายได้กล่าวถึงภาพยนตร์หกภาคแรกของแฟรนไชส์ว่าเป็น "โศกนาฏกรรมของดาร์ธ เวเดอร์"

อนาคิน สกายวอล์คเกอร์ มีชีวิตตามเวลาในท้องเรื่องอยู่ในช่วงปีที่ 42 ก่อนยุทธการยาวิน ถึงปีที่ 4 หลังยุทธการยาวิน เขาเป็นอัศวินเจไดที่มีชื่อเสียงระดับตำนานในยุคร่วงโรยของนิกายเจไดซึ่งถูกเชื่อว่าเป็น "ผู้ถูกเลือก" ก่อนกลายเป็น "**ดาร์ธ เวเดอร์**" ไม่นานก่อนที่จักรวรรดิกาแลกติกจะถูกก่อตั้งขึ้นโดยสมุหนายกพัลพาทีนหรือดาร์ธ ซิเดียส

เขาเป็นบุตรของฉมี สกายวอล์คเกอร์ และเป็นสามีของวุฒิสมาชิกแพดเม่ อมิดาลา เป็นบิดาของลุค สกายวอล์คเกอร์ และเลอา ออร์กานา โซโล รวมทั้งยังเป็นท่านตาของ เบน โซโล/ไคโล เร็น

หลังจากที่อาจารย์เจไดไควกอน จินน์ ค้นพบอนาคิน (อายุ 9 ปี) บนทาทูอีน เขาก็พาอนาคินมาจากดาวดวงนั้นเพื่อจะฝึกฝนเขาในวิถีแห่งพลัง โดยเชื่อว่าเด็กชายคือผู้ถูกเลือกตามคำทำนายของเจได หลังจากที่ไควกอนเสียชีวิตไปโดยน้ำมือของซิธลอร์ด ดาร์ธ มอล อนาคินน้อยก็ได้กลายเป็นศิษย์ของโอบีวัน เคโนบี อดีตพาดาวันของไควกอน จินน์

ก่อนที่จะกลายเป็น ดาร์ธ เวเดอร์ ระหว่างสงครามโคลน สกายวอล์คเกอร์รับใช้กองกำลังใหญ่ของสาธารณรัฐในฐานะนายพล (ก่อนหน้านั้นเป็นนายทหารผู้บังคับบัญชา) และในฐานะเวเดอร์ เขาได้รับหน้าที่เป็นผู้บริหารกองทัพภายใต้อำนาจของพัลพาทีน และเป็นที่รู้จักในฐานะฆาตกรหมู่ที่ยิ่งใหญ่ที่สุด รวมทั้งยังเป็นผู้นำการกวาดล้างเจไดครั้งใหญ่ ซึ่งเป็นการตามล่าเจไดที่หลงเหลือจากการออกคำสั่งที่ 66

ในปีที่ 4 หลังยุทธการยาวิน ณ ยุทธภูมิเอนดอร์ เขาสามารถไถ่บาปให้กับตนเองโดยการเป็นวีรบุรุษฆ่าจักรพรรดิลอร์ดซิเดียสเพื่อช่วยลูกชาย เวเดอร์ถอนตัวจากวิถีแห่งซิธและกลับมาเป็นอนาคิน สกายวอล์คเกอร์อีกครั้ง และได้นำ "สมดุล" มาสู่พลังตามคำทำนายของไควกอน จินน์ ไม่นานก่อนจะเสียชีวิต

## ประวัติ

### ชีวิตในช่วงต้น (ปีที่ 19 ก่อนยุทธการยาวิน)

อนาคิน สกายวอล์คเกอร์เกิดในปีที่ 42 ก่อนยุทธการยาวิน ตามที่กล่าวไว้ในงานด้านประวัติศาตร์ของโวเรน นาอัล ดาวบ้านเกิดของเขาคือทาทูอีน แต่ตัวอนาคินเองบอกว่าเขามาอยู่ที่ดาวแห้งแล้งนี้เมื่อายุได้สามปี มารดาของอนาคิน ฉมี สกายวอล์คเกอร์ บอกว่าลูกชายของเธอเกิดมาโดยไม่มีบิดา แต่ก็ไม่สามารถอธิบายได้ มันคือทฤษฎีของอาจารย์เจไดไควกอน จินที่ว่าเจตจำนงของพลังที่ทำให้เขาเกิดขึ้นมา ในตอนนั้น สกายวอล์คเกอร์และมารดาของเขากลายเป็นทาสของการ์ดุลลา เดอะ ฮัทท์ หลายปีต่อมา การ์ดุลลาต้องเสียเด็กชายและแม่ของเขาในการพนันการแข่งขันพ็อดเรซซิ่งกับชาวทอยดาเรี่ยนชื่อวัทโต

ถึงแม้จะวัยเยาว์ สกายวอล์คเกอร์ก็มีชื่อเสียงในเรื่องการสร้างหรือซ่อมอะไรก็ได้ หลักฐานก็คือ หุ่นการทูตที่ชื่อซี-ทรีพีโอและยานพ็อดเรซเซอร์ของเขา ทั้งสองสิ่งถูกสร้างขึ้นจากเศษซากเครื่องยนต์กลไก ในขณะที่เขามีอายุเพียง 9 ปี

เขาเป็นเด็กมหัศจรรย์ สกายวอล์คเกอร์มีความเป็นเลิศในคณิตศาสตร์และวิศวกรรม แต่เขาก็กล้าหาญและชอบผจญภัย เขามักที่จะเสี่ยงตนเองเพื่อช่วยเหลือผู้อื่น โดยไม่ค่อยคำนึงถึงผลที่จะตามมา เมื่อเขามีอายุได้ห้าปี สกายวอล์คเกอร์ประมาณทะเลทรายขนาดยักษ์เพื่อต้อนฝูงแบนธาร์ออกจากนักล่า แม้ว่าส่วนมากจะตายไปเพราะการขาดอาหารและความร้อน บางช่วงต่อมา ขณะที่ทำการต่อรองกับจาว่า สกายวอล์คเกอร์ได้ช่วยมนุษย์ทรายที่บาดเจ็บจนกระทั่งพวกของเขามาช่วยนำตัวไป ไม่นานก่อนการแข่งขันบูนทาอีฟคลาสสิก สกายวอล์คเกอร์ เพื่อนของเขาชื่อคิทส์เตอร์ บาไน และเพื่อน ๆ อีกมากมายถูกจับไปเพื่อที่นำไปขายให้กับการ์ดุลลา อนาคินและเพื่อนของเขาได้ปลอมตัวเป็นชาวจาว่าและแอบเข้าไปที่ดินของการ์ดุลลาเพื่อปลดปล่อยพวกเขา

เมื่ออายุได้แปดปี สกายวอล์คเกอร์ประสบการณ์กับซิธเป็นครั้งแรก ขณะที่ค้นในกองขยะของวัทโต เขาพบดรอยด์สงครามโบราณ เขาหวังที่จะกู้ข้อมูลมาให้วัทโต สกายวอล์คเกอร์เกิดเปิดโฮโลแกรมของดรอยด์ขึ้น มีเสียงกรีดร้องและร้องไห้ที่มีคำแปลก ๆ ที่พูดถึง "ซิธ" ด้วยความไม่เข้าใจ สกายวอล์คเกอร์รีบไปถามคนที่เหล่านักบินขับไล่ของสาธารณรัฐ ผู้ที่เคยเล่าให้เขาฟังถึงนางฟ้าจากดวงจันทร์อีโกครั้งก่อน นักอวกาศผู้นี้ตกตะลึง บอกกับอนาคินถึงเรื่องของซิธที่ได้ต่อสู้กันเองจนถึงจุดจบของพวกเขา เขาพูดถึงความเชื่อที่ว่ามีซิธลอร์ดคนหนึ่งรอดชีวิตและทำให้นิกายยังคงอยู่ถึงทุกวันนี้ สกายวอล์คเกอร์น้อยได้รู้ถึงสิ่งที่จะเป็นส่วนหนึ่งของชีวิตของเขาในอนาคต

#### การค้นพบ

ในปีที่ 32 ก่อนยุทธการยาวิน ชีวิตของสกายวอล์คเกอร์ได้เปลี่ยนไปตลอดกาล ขณะที่ทำงานในร้านของวัทโต สกายวอล์คเกอร์พบกับอาจารย์เจไดไควกอน จิน จาร์ จาร์ บิงค์ส อาร์ทู-ดีทู และหญิงสาวชื่อแพดเม่ อมิดาล่า หญิงสาวที่ทำให้อนาคินหลงรักตั้งแต่แรกเห็นจนถามเธอว่าเธอเป็นนางฟ้าหรือเปล่า อมิดาล่าไม่ใช่นางฟ้า แต่เป็นราชินีแห่งนาบูที่ปลอมตัวเป็นสาวใช้

เมื่อพายุทรายเริ่มก่อตัว สกายวอล์คเกอร์เสนอให้เพื่อนใหม่ของเขาไปพักที่บ้านของเขากับแม่ก่อน ที่นั่น จินและอมิดาล่าเล่าถึงถึงปัญหาที่พวกเขาต้องเจอและลงจอดบนทาทูอีนขณะที่เดินทางไปคอรัสซัง เพราะไฮเปอร์ไดรฟ์ที่ชำรุดของพวกเขาให้สกายวอล์คเกอร์ฟัง ด้วยความเห็นใจ สกายวอล์คเกอร์อาสาที่จะเข้าแข่งขันพ็อดเรซเซอร์ และเสี่ยงต่ออันตรายอย่างมากในการแข่ง รางวัลที่ได้ในการชนะจะทำให้สกายวอล์คเกอร์สามารถซื้อส่วนที่ต้องนำไปซ่อมยานได้ แม้ว่าฉมีจะปฏิเสธ สกายวอล์คเกอร์บอกเธอว่า "ปัญหาที่ใหญ่ที่สุดในจักรวาลคือการที่ไม่มีใครช่วยเหลือผู้อื่น" ฉมียอมเห็นด้วยที่จะให้ลูกชายของเธอลงแข่งขัน

ก่อนที่จะเริ่มการแข่ง จินทำการวางเดิมพันกับวัทโต หากสกายวอล์คเกอร์ชนะ เด็กชายจะเป็นอิสระ อย่างไรก็ตาม แวทโตมีข้อแม้อย่างหนึ่ง—เขาจะเป็นคนเสี่ยงทายด้วยลูกเต๋าเอง หากเป็นสีน้ำเงิน สกายวอล์คเกอร์จะเป็นอิสระ หากเป็นสีแดง ฉมีก็จะเป็นอิสระ จริง ๆ แล้วมันเป็นสีแดง แต่จินใช้พลังผลิกมันให้กลายเป็นสีน้ำเงิน วัทโตมั่นใจว่าสกายวอล์คเกอร์ต้องแพ้ จึงรับข้อเสนอ เหตุผลที่เขาเลือกเช่นนั้นก็เพราะว่า ไม่มีมนุษย์คนใดที่ตอบสนองได้ดีพอกับพาหนะที่มีความเร็วขนาดนั้น อย่างไรก็ตาม สกายวอล์คเกอร์มีความสามารถในพลัง เขาสามารถรู้ล่วงหน้าได้ ทำให้เขาเอาตัวรอดจากการแข่งขันได้ไม่ยาก ในตอนนั้น สกายวอล์คเกอร์ ผู้ที่ฝันจะเป็นเจได แต่ไม่มีความรู้เรื่องพลัง เชื่อว่าความรู้สึกทางพลังของเขาเป็นเพียงสัญชาตญาณที่บอกให้เขาทำอะไรเท่านั้นเอง   

เพราะว่าสกายวอล์คเกอร์เอาชนะการแข่งขันได้ ทำให้ไควกอนชนะพนันกับแวทโต้ จึงได้รับสิทธิ์ปลดปล่อยทาส อย่างไรก็ตาม อาจารย์เจไดไม่สามารถปลดปล่อยฉมีและอนาคินทั้งคู่ได้ ต้องเลือกคนใดคนหนึ่ง สกายวอล์คเกอร์หนุ่มจึงถูกบังคับให้เลือกระหว่างอยู่กับแม่ของเขา หรือเข้าสู่นิกายเจได สกายวอล์คเกอร์ลังเลอยู่ครู่หนึ่ง จนแม่ของเขาโน้มน้าวให้เลือกที่จะไปกับไควกอน ถึงแม้จะสัญญาว่าเขาจะกลับมาเพื่อปลดปล่อยแม่ของเขา หลังจากยุทธการนาบู ซึ่งสกายวอล์คเกอร์และเพื่อนใหม่ของเขาเข้าไปพัวพันในเหตุพิพาท และได้รับชัยชนะในที่สุด ขณะนั้นสกายวอล์คเกอร์หนุ่มในฐานะเจได ตั้งใจจะทำการปลดปล่อยแม่ของเขาด้วยตนเอง แม้ว่าท้ายสุดเธอจะเป็นอิสระจากแวทโต้ โดยการช่วยเหลือจากเจ้าของไร่ความชื้นชื่อคลี๊ก ลาร์ส และแต่งงานกันอย่างเป็นทางการ ก่อนที่ฉมีจะถูกจับตัวไปโดยกลุ่มทัสเค็น เรเดอร์

หลังจากออกจากมอส เอสปา จินและสกายวอล์คเกอร์มุ่งหน้าไปที่ยาน แต่ถูกโจมตีโดยซิธลอร์ดดาร์ธ มอล ผู้ซึ่งพยายามจับตัวราชินีอมิดาล่า ขณะที่จินสู้กับซิธ สกายวอล์คเกอร์รีบวิ่งขึ้นยานไปเพื่อเตือนคนอื่น ๆ ยานยกตัวขึ้นและช่วยจินเอาไว้ พวกเขาทิ้งทาทูอีนไว้เบื้องหลัง มุ่งหน้าสู่คอรัสซัง

ขณะเดินทางสู่คอรัสซัง สกายวอล์คเกอร์เริ่มสนใจในตัวอมิดาล่ามากขึ้น เขาได้มอบของชิ้นเล็ก ๆ ให้กับเธอเพื่อระลึกถึงเขา ไม่กี่ปีต่อมา อมิดาล่ายังคงสวมสิ่งนั้นในพิธีศพของเธอ

เมื่อมาถึงคอรัสซัง สกายวอล์คเกอร์พบกับสภาสูงเจไดและถูกทดสอบในความเชื่อของจินที่ว่าอนาคินคือผู้ที่ถูกเลือก และสมควรได้รับการฝึกเป็นเจได พรสวรรค์ของสกายวอล์คเกอร์ยืนยันในความเชื่อของจิน แต่สภายังคงสงสัยอยู่ จินขอร้องให้ฝึกสกายวอล์คเกอร์หลังจากที่ศิษย์คนปัจจุบันของเขา โอบีวัน เคโนบี สำเร็จการทดสอบของเขา แต่คำขอของเขาถูกปฏิเสธ สกายวอล์คเกอร์อายุมากเกินไปที่จะเป็นพาดาวัน และสภาคิดว่าประสบการณ์ก่อนหน้าของเขาจะเป็นอุปสรรคในการฝึกของเขา โดยเฉพาะการที่เขามีความกลัวและความโกรธมากเกินไป เป็นสิ่งที่มาจากตอนที่เขาเป็นทาส ความรู้สึกที่เกิดจากตอนที่เขาจากแม่ของเขามา พวกเขาเชื่อว่าเขาอาจไม่ผ่านในเรื่องการระงับความรู้สึกซึ่งเป็นสิ่งสำคัญในนิกายเจได เคโนบี ขณะที่ทึ่งในจำนวนที่มากของมิดิคลอเรี่ยน เขาก็เห็นด้วยในคำตัดสินของสภา ด้วยการไม่มีที่ไปนอกจากคอรัสซัง และไม่มีทางกลับไปทาทูอีน สกายวอล์คเกอร์ไปตามเพื่อนใหม่ของเขาในภารกิจปลดปล่อยนาบู

ท้ายสุด สกายวอล์คเกอร์ได้ต่อสู้ในยุทธการนาบูในการการรบยานขับไล่เหนือดาว หลังจากที่เข้ารบโดยไม่ได้ตั้งใจ สกายวอล์คเกอร์สามารถทำลายยานควบคุมดรอยด์ได้ด้วยตัวเอง ทำให้กองกำลังของสมาพันธ์การค้าหยุดทำงานและได้ช่วยกองทัพของชาวกันแกนไว้จากหายนะ

อย่างไรก็ตาม ชัยชนะต้องแลกมาด้วยการตายของจิน ถูกฆ่าโดยดาร์ธ มอล อาจารย์ได้ขอให้โอบีวันฝึกอนาคินให้สำเร็จก่อนที่เขาจะตาย ซึ่งเคโนบีสัญญาว่าจะทำให้สำเร็จ สภาเห็นด้วยในการให้โอบีวันเริ่มฝึกอนาคิน ถึงแม้ว่าพวกเขาจะคิดว่าสกายวอล์คเกอร์นั้นเป็นนักเรียนที่ยากเกินไปที่เคโนบีจะรับมือไหว 

ขณะเดียวกัน พัลพาทีน สมุหนายกคนใหม่ของสาธารณรัฐ ได้สัญญาว่าเขาจะเฝ้าดูการเป็นเจไดของสกายวอล์คเกอร์อย่างจดจ่อ  นี่จะเป็นจุดเริ่มต้นของความสัมพันธ์ที่ยาวนานระหว่างเจไดหนุ่มกับผู้ปกครองใหม่ของสาธารณรัฐ

### วัยหนุ่ม (ปีที่ 32 - 22 ก่อนยุทธการยาวิน)

ในวัยหนุ่ม อนาคินมีปัญหาเรื่องการเข้าสังคม ก็เพราะการเปลี่ยนแปลงอย่างรวดเร็วจากทาสมาเป็นดาวรุ่งในนิกายเจได พรสวรรค์อันโดดเด่นของเขา ทำให้เขาอยู่เหนือกว่าเพื่อนในวัยเดียวกัน และมันทำให้เขาแปลกแยกจากนักเรียนคนอื่น ๆ เขาชอบอวดดี และละเมิดกฏอยู่หลายครั้ง แต่ก็ยังเคารพและจริงใจต่อนิกายเจไดอยู่เสมอ สำหรับเขาโอบีวันเป็นเสมือนพ่อ เขาทรงปัญญาเหมือนอาจารย์โยดาและทรงพลังเหมือนอาจารย์วินดู แต่เขารู้ดีว่าตนเหนือกว่าเคโนบีในหลาย ๆ ด้าน และเกิดความรู้สึกว่าเคโนบีรั้งเขาเอาไว้ ความสัมพันธ์ของเขากับอาจารย์นั้น ซับซ้อนและขัดแย้ง เนื่องมาจากโอบีวันเองก็สงสัยในตนเองด้วยซ้ำ ว่าเขาจะสามารถฝึกอนาคินได้สำเร็จหรือไม่ ซึ่งเป็นสิ่งที่อนาคินไม่ต้องการ โดยเฉพาะในช่วงมรสุมชีวิตของเขา ด้วยความสิ้นหวัง เขาได้หันไปหาที่พึ่งคนอีกคนแทน สมุหนายกพัลพาทีน

เมื่อมิตรภาพของอนาคินกับพัลพาทีนดำเนินไปในช่วงแรก ๆ สมุหนายกพูดปลอบโยนอย่างเห็นอกเห็นใจกับอนาคิน เป็นสิ่งที่เพิ่มความทะนงตนของเขา ดูเหมือนว่าคำพูดของพัลพาทีนจะทำให้อนาคินกลับมามั่นใจอีกครั้ง เขาจึงมีความบกพร่องในการควบคุมตนเอง—ไม่ว่าเมื่อใดก็ตามที่เขาถูกตำหนิโดยโอบีวัน พัลพาทีนจะบอกอนาคินเสมอว่าเขาทำถูกแล้ว อนาคินจึงแทบไม่ได้ปรับปรุงพฤติกรรมของเขาเลย นั่นเป็นเหตุผลที่เขาถูกพัลพาทีนชักจูงเข้าด้านมืดได้ง่าย

#### ศิษย์ของโอบีวัน

ความสัมพันธ์ของอนาคินและโอบีวันมีจุดเริ่มต้นที่ยากเย็น โอบีวันไม่ใช่คนเดียวที่เห็นศักยภาพของเขา แต่คิดว่าเขาอันตรายด้วยซ้ำไป เหตุผลเดียวที่เขาฝึกอนาคินก็เพราะคำร้องขอของไควกอนก่อนที่เขาจะตาย เขารู้สึกว่ามันเป็นหน้าที่ แม้ว่าโอบีวันเองไม่คิดว่าเขาจะมีทักษะพอที่จะฝึกอนาคินได้ ในอีกทางหนึ่ง อนาคินรู้ว่าเขาแตกต่าง เพราะว่าความแตกต่างนั้นเอง อนาคินจึงมักเก็บตัว อย่างไรก็ตาม เขาก็ยังจริงใจกับโอบีวัน เพราะว่าเขาเหมือนพ่อที่เขาไม่เคยมี ไม่นานอาจารย์และศิษย์ก็เริ่มสนิทกันในวัยหนุ่มของอนาคิน

ขณะอยู่ที่คอรัสซัง อนาคินไม่เคยหยุดหลงใหลในเครื่องจักร และที่วิหารเจไดก็เป็นที่ที่เขาสร้างดรอยด์ขึ้นมา เขายังชอบผจญภัยและหาความสนุกในวัยสิบสองปี เขาได้สร้างยานแข่งขึ้นมาและแอบลงแข่งในสนามแข่งที่ใต้เมืองกาแลกติก ในการแข่งครั้งหนึ่งเขาเกือบถูกฆ่าก่อนที่โอบีวันจะมาพบเขา 

ประมาณปีที่สามในการฝึกของเขา อนาคินและโอบีวันได้รับภารกิจแรกให้สืบสวนผู้นำลัทธิชื่อคัด ชุน ชุนเรียกตนเองว่าอูนิ นำกลุ่มที่คิดจะแบ่งแยกตนเอง บิดาของคัด วอกซ์ ชุน หัวหน้าของลัทธิถูกฆ่าเมื่อโอบีวันและอนาคินมาทำการสืบสวน ต่อมา คัดยกโทษให้โอบีวันสำหรับสิ่งที่พวกเขาทำลงไป

ภารกิจต่อไปนั้นพวกเขาได้ไปเยือนดาวโซนาม่าซีคอทเพื่อตามหาอัศวินเจไดเวอร์เกียร์ ผู้ที่ซึ่งหายไปขณะทำภารกิจบนดาว พวกเขาไม่รู้เลยว่าถูกตามรอยโดยวิลฮัฟฟ์ ทาร์กินและไรธ์ ไซนาร์ ซึ่งมาเอาประโยชน์จากเทคโนโลยียานขับไล่อันทันสมัยของโซนาม่าซีคอท สร้างมันให้มีอัตราที่น่าทึ่งและคุณภาพสูงอย่างไม่น่าเชื่อ ที่บนดาวนั้น ชาวอาณานิคมได้ขาย "ซีด-พาร์ทเนอร์" (seed-partner) ซึ่งจะเชื่อมตัวเองกับผู้ที่มันอาศัยและทำให้ดาวดวงนี้สามารถดัดแปลงยานขับไล่ที่ไม่เหมือนใครออกมา อนาคินดูเหมือนจะสนใจในสิ่งนี้มากกว่าใคร ๆ และดังนั้น เขาก็มียานที่ใหญ่และซับซ้อนกว่า เขาตั้งชื่อให้ยานใหม่ลำนี้ว่า *จาบิธา* (Jabitha) เมื่อทาร์กินและไซนาร์มาถึง ดาวได้เปิดเผยต่อเจไดว่า เวอร์เกียร์ได้จากไปพร้อมกับ"ผู้มาจากแดนไกล"ที่ลึกลับเพื่อที่จะปกป้องโซนาม่าซีคอท อนาคินและโอบีวันอาจไม่สามารถช่วยเวอร์เกียร์ไว้ได้ แต่พวกเขาสามารถหยุดการโจมตีของทาร์กินได้
เมื่อเค ไดฟ์ ซึ่งเป็นผู้อารักขาทาร์กิน ได้พยายามฆ่าอนาคิน เด็กหนุ่มไม่สามารถควบคุมความโกรธได้และใช้พลังจิตเผาไดฟ์จากข้างใน โชคร้าย อนาคินถูกจับ และนำตัวไปให้ทาร์กิน อย่างไรก็ตาม โอบีวันก็สามารถทำลายยานธงของทาร์กินและช่วยอนาคินเอาไว้ได้ ในช่วงนี้เอง โซนาม่าซีคอทก็สามารถใช้ไฮเปอร์ไดรฟ์ของมันได้ และทำให้ดาวหายไป มุ่งหน้าสู่ดินแดนที่ไม่มีใครรู้จัก หลังจากนั้น ไซนาร์และทาร์กินกลับสู่สาธารณรัฐ โชคร้าย ยานของอนาคินพัง หลังจากสรุปภารกิจ โอบีวันและอนาคินก็กลับสู่คอรัสซัง

#### เอาต์บาวนด์ ไฟลท์

#### ภารกิจที่อันดารา

#### การเสียสละของยาดเดิล

#### การติดตามเจนนา ซาน อาร์เบอร์ และ รอย เทดา

#### เผชิญหน้ากับคู่ปรับเก่า

#### เติบโต

### วัยผู้ใหญ่ (ปีที่ 22 ก่อนยุทธการยาวิน - ปีที่ 4 หลังยุทธการยาวิน)

#### พบกับอมิดาลาอีกครั้ง

หลายวันก่อนที่เขาจะอายุครบยี่สิบปี มีการพยายามลอบสังหารแพดเม่ อมิดาล่าซึ่งตอนนี้เป็นวุฒิสมาชิกเขตชอมเมลล์ โดยนักล่าเงินรางวัลแซม วีเซลล์ สกายวอล์คเกอร์ได้นับมอบหมายให้อารักขาและคุ้มกันอมิดาล่ากลับไปที่บ้านเกิดของเธอ เพื่อหลักเลี่ยงความสนใจพวกเขาจึงเดินทางแบบผู้อพยพ สกายวอล์คเกอร์ไม่ได้พบเธอมาสิบปี แม้ว่าเขาจะเฝ้าคิดถึงเธอทุกวันตั้งแต่วันที่พวกเขาจากกันบนนาบู ความรักที่เขามีให้เธอเมื่อวัยเด็กของเขาได้เพิ่มมากขึ้น ในบทสนทนาสกายวอล์คเกอร์ได้เผยความรัก ไม่เชื่อในกระบวนการทางการเมือง และมุมมองของเขาที่ว่าต้องการผู้นำที่แข็งแกร่ง ภายในเวลาอันสั้นความหลงใหลของเขาก็หลายมาเป็นสิ่งที่มากกว่านั้นคือรัก ท้ายสุดอมิดาล่าเริ่มรู้สึกเช่นเดียวกันต่อเขา

ณ ที่หลบภัยของอมิดาล่า ที่ซึ่งทั้งสองได้จูบกันครั้งแรก ทั้งสองดูเหมือนรวมกันเป็นหนึ่งทั้งๆ ที่มาจากสังคมที่แตกต่างกัน อย่างไรก็ตามอมิดาล่าก็เลือกที่จะปฏิเสธ และสกายวอล์คเกอร์ก็ห่วงความรู้สึกของเธอจึงยอมรับความเป็นจริง ถึงขั้นขอให้เก็บเรื่องระหว่างพวกเขาเป็นความลับ
อมิดาล่าห่วงมากกว่าเกี่ยวกับหน้าที่และความรับผิดชอบ เธอรู้ว่าสถานการณ์ของพวกเขาในปัจจุบันจะทำให้ความสัมพันธ์ของพวกเขาไม่ราบรื่น การไล่ตามความสัมพันธ์ของสกายวอล์คเกอร์นั้นขัดต่อกฎของเจไดอย่างร้ายแรง ซึ่งเจไดนั้นหน้าที่ต้องมากก่อนความรู้สึกส่วนตัว และสิ่งที่สำคัญกว่าสิ่งอื่นใดคือพลัง

#### กลับสู่ทาทูอีน

สกายวอล์คเกอร์เจ็บปวดจากการที่เขาสามารถมองเห็นอนาคตของแม่ของเขา ฉมี เพราะหลายเดือนก่อนที่จะพบอมิดาล่าอีกครั้ง และเพราะพวกเขา ขัดคำสั่งที่ให้ปกป้องอมิดาล่าด้วยการพาเธอไปยังทาทูอินเพื่อตามหาฉมี เมื่อลงจอดบนทาทูอินสกายวอล์คเกอร์ได้เดินทางไปที่ร้านของวัตโต้ ที่ซึ่งเขาพบว่าชาวไร่ไอน้ำชื่อคลีกก์ ลาร์สได้ปลดปล่อยและแต่งงานกับแม่ของเขา

ในขณะที่คุยกับลาร์ส เขาก็ได้รับรู้ถึงสิ่งที่น่ากลัวว่าฉมีได้ถูกจับตัวไปโดยทัสเคนเรดเดอร์ เขารีบออกไปตามหาเธอทันทีโดยใช้สวูปไบค์ของโอเวน ลาร์ส คืนนั้นเองเจไดหนุ่มได้พบค่ายของทัสเคนและแอบเข้าไปในเต็นท์หนึ่งที่ฉมีอยู่ด้วยการใช้สัมผัสทางพลัง เขาแก้มัดเธอแต่ก็สายไปเสียแล้ว ด้วยการที่ถูกทรมาน อดน้ำ และอดนอน ฉมี สกายวอล์คเกอร์ตายในอ้อมกอดของเขา แต่ไม่ใช่ก่อนที่เธอจะได้เห็นเขาเป็นครั้งสุดท้าย

สกายวอล์คเกอร์หนุ่มปล่อยให้การตายของแม่ จุดชนวนความโกรธของเขา เขาไล่ฆ่าชาวทัสเค่นเรเดอร์ทุกคนในกลุ่มอย่างโหดเหี้ยม ไม่เว้นแม้แต่ผู้หญิงและเด็ก—แต่เขายอมสารภาพกับอมิดาล่าในภายหลัง "ผู้หญิงและเด็ก ๆ" เจไดมากมายรวมทั้งโยดาและวิญญาณของไควกอน จิน รับรู้ได้ถึงการสังหารหมู่ครั้งนี้ เมื่อพลังมหาศาลของสกายวอล์คเกอร์ เริ่มถลำเข้าสู่ด้านมืดของพลัง

อมิดาล่ากังวลกับสิ่งที่สกายวอล์คเกอร์ทำลงไป เธอเบื่อที่จะคลายความเจ็บปวดของเขาด้วยความเห็นใจและไม่บอกใครถึงสิ่งที่สกายวอล์คเกอร์ทำลงไป ด้วยความโกรธและเศร้าของเขา เขาจึงสาบานว่าสักวันหนึ่งเขาจะต้องทรงพลังจนหยุดคนไว้จากความตายได้

#### ยุทธการจีโอโนซิส
หลังจากที่รู้ว่าโอบีวันหายตัวไประหว่างภารกิจบนดาวจีโอโนซิส อนาคินก็ได้ขัดคำสั่งอาจารย์ ด้วยการเดินทางไปที่ดาวจีโอโนซิสพร้อมกับอมิดาลา และลักลอบเข้าไปในโรงงานผลิตดรอยด์ เขาและอมิดาลาได้ต่อสู้กับเหล่าทหาร จนกระทั่งกระบี่แสงของเขาถูกทำลายโดยอุบัติเหตุ แต่นั้นก็ไม่สามารถหยุดสกายวอล์คเกอร์หนุ่มผู้นี้ได้ เขาบุกฝ่าเข้าไปในฐานลับของเคานต์ดูกู จนกระทั่งถูกจับ และระหว่างที่ถูกควบคุมตัวนั้นเอง เขาก็ได้พบกับอาจารย์ในที่สุด อนาคิน โอบีวัน และอมิดาลา ถูกพาตัวมายังลานประหาร เพื่อจะสำเร็จโทษด้วยการปล่อยสัตว์ร้ายเข้ามาจัดการ ทว่าถูกขัดขวางโดย เมซ วินดู เหล่าเจได และอาจารย์โยดาที่นำกองทัพโคลนตามมาสมทบ ขณะนั้นเอง อนาคินและเจได ก็ได้รับกระบี่แสงจากเจไดที่ตามมาช่วย พวกเขาต่อสู้กับกองทัพของเคานต์ดูกูอย่างสุดกำลัง และได้ไล่ตามดูกูที่หลบหนีไปยังโรงเก็บยาน

#### สมรสกับแพดเม่

เหล่าอัศวินเจได พร้อมกับกองทัพโคลนที่ได้รับการอนุมัติใช้ ภายใต้การนำของโยดา ขณะนั้นอาจารย์เจไดเมซ วินดูพาเจไดกว่า 200 นาย บุกไปช่วยโอบีวัน อนาคิน และ อมิดาล่า ในขณะที่เจไดกำลังเสียท่ากับพวกดรอยอยู่ โยดานำกองทัพโคลนส์มาช่วย ทำให้เจไดรอดตายและสงครามระหว่างพวกดรอยด์และโคลนได้อุบัติขึ้น และเจไดที่เหลือก็เข้าสู่สนามรบด้วย ขบวนการแบ่งแยกต่าง ๆ เมื่อเห็นว่ากำลังจะตกเป็นฝ่ายพ่ายแพ้ จึงถอนทัพกลับ เคาท์ดูกูได้หนีไปยังโรงเก็บยาน โอบีวันและอนาคินไล่ตามไป แต่อนาคินเกิดใจร้อนบุ่มบ่าม ปรี่เข้าไปหาเคาต์ดูกู จึงถูกพลังสายฟ้าซิธฟาดเข้าจัง ๆ จนสลบไป เหลือเพียงโอบีวันเพียงคนเดียวที่เข้าต่อสู้ด้วยกระบี่แสงกับดูกู แต่ด้วยความที่เคาต์ดูกู เป็นถึงอาจารย์ของไควกอน ผู้เป็นอาจารย์ของโอบีวัน ฝีมือและประสบการณ์ย่อมเหนือกว่ามาก โอบีวันจึงพลาดท่า โดนเคาท์ดูกูใช้ปลายดาบกรีดที่แขนและขา จนเคลื่อนไหวไม่ได้ 

ขณะที่ดูกูกำลังจะลงดาบปลิดชีวิตเคโนบี อนาคินที่ฟื้นขึ้นมาทันท่วงทีจึงพุ่งเข้ามากันดาบไว้ได้ และเปิดฉากดวลกระบี่แสงกับดูกู ช่วงแรกนั้นดูเหมือนว่าทั้งคู่จะสูสี แต่อนาคินกลับเสียหลักจนถูกเคาท์ดูกูตัดแขนขวาขาดไป ปรมาจารย์โยดาที่ตามมาสมทบ ก็ได้ดวลพลังกับเคาท์ดูกู แต่ทั้งคู่ฝีมือทัดเทียมกันไม่สามารถตัดสินได้ จึงประลองเพลงกระบี่แสง ทว่าเคาท์ดูกูอาศัยจังหวะหลบหนีไปได้ เมื่อได้รับชัยชนะอนาคินพาแพดเม่กลับนาบู และแต่งงานกันโดยมีซีทรีพีโอและอาร์ทูดีทูเป็นพยาน

#### สงครามโคลน (ปีที่ 22 - 19 ก่อนยุทธการยาวิน)

##### ยุทธการมูนิลินสท์และการประลองบนยาวิน 4

##### ยุทธการจาบิอิม

##### ยุทธการสไกเอ

##### ยุทธการอาร์กอนาร์

##### อัศวินเจได

##### ยุทธการเรนดิลิและผลสืบเนื่อง

##### ช่วยชีวิตฮัทท์

##### "มืออสูร"
ในช่วงการโอบล้อมเขตรอบนอก โอบีวัน เคโนบีและอนาคินถูกย้ายจากที่หนึ่งไปอีกที่หนึ่ง พวกเขาถูกส่งไปเป็นทีมในหลายสมรภูมิโดยบัญชาการกองยานโอเพ่นเซอร์เคิล ไม่นานก่อนยุทธการคอรัสซังโอบีวันและอนาคินถูกส่งไปที่ดาวน้ำแข็งชื่อเนลวาอันเพื่อตามหากรีวัส ชาวเนลวาอันเนียนทักทายอนาคินว่าเขาคือ"มืออสูร"และหมอผีของหมู่บ้านรอกรูลได้ส่งเขาไปตามหาและช่วยเหลือผู้คนของพวกเขาจากภัยคุกคามที่ได้พิชิตเหล่านักสู้ของพวกเขา อนาคินตกลงและเข้าไปในถ้ำที่ซึ่งเขาได้เห็นนิมิตของนักล่าผู้ยิ่งใหญ่ผู้ที่สูญเสียแขนของตนในตอนต่อสู้ อย่างไรก็ตามเขาก็ตอบโต้กลับและยังคงสังหารสัตว์ร้ายต่อไปด้วยแขนสีดำของเขา พลังของเขามากจนกระทั่งมันเกินที่จะควบคุม แขนสีดำได้กลายเป็นเขาวงกตที่ทำลายทุกสิ่งที่วีรบุรุษรัก

เสียงร้องของแพดเม่ตามหลังจากลางร้ายของเขาวงกตสีดำที่ครั้งหนึ่งมันเคยเป็นแขนของยอดวีรบุรุษแปรเปลี่ยนเป็นใบหน้าที่น่ากลัว—ใบหน้าของดาร์ธ เวเดอร์ผู้ซึ่งอนาคินจะเป็นในอีกไม่นาน

เมื่ออนาคินฟื้นจากความฝันเขาได้ไปที่ห้องทดลองของสหภาพเทคโนโลยีที่ซึ่งพวกเขาได้ทำการทดลองกับชาวเนลวาอันเนียนโดยการทำให้พวกเขากลายเป็นสัตว์ร้ายที่มีแขนเป็นบลาสเตอร์ ด้วยการช่วยเหลือจากชาวเนลลาอันเนียนผู้ซึ่งไม่ได้ถูกเปลี่ยนร่าง เขากล่อมพวกนักรบที่ถูกทดลองให้ช่วยเขาทำลายโรงงานอันเป็นเหตุให้เขาต้องสูญเสียแขนไป นักวิทยาศาสตร์มากมายพยายามที่จะหลบหนีแต่อนาคินฆ่าพวกเขาในทันทีที่เห็น หลังจากนั้นพวกชาวเนลวาอันเนียนเพศชายได้พากันถอดแขนบลาสเตอร์กันหมดและยกย่องให้อนาคินเป็นยอดนักรบ อนาคินได้พาชาวเนลวาอันเนียนเพศชายที่ถูกจับไปกลับไปยังหมู่บ้าน แม้พวกเขาจะไม่สามารถกลับไปเป็นเหมือนเดิมได้แต่ครอบครัวของพวกเขาต่างก็ยินดีต้อนรับโดยไม่ได้รังเกียจอะไรเลย อนาคินและชาวเนลวาอันเนียนเพศชายที่แขนขวาขาดต่างได้รับทำเข้าเฝือกแทนแขนขวาที่เสียไปพร้อมกับจัดงานเลี้ยงในหมู่บ้านกันอย่างมีความสุข

หลังจากเสร็จภารกิจที่ดาวเนลวาอันแล้ว โอบีวันและอนาคินได้ออกจากดาวเพื่อไปทำภารกิจเดิมคือตามล่ากรีวัสต่อไป อนาคินได้ทำแขนกลขึ้นมาใหม่โดยใช้สีดำ ต่อมาโอบีวันและอนาคินได้รับการติดต่อจากอาจารย์เมซ วินดูโดยผ่านทางจากอาร์ทูดีทูแจ้งว่า ดาวคอรัสซังได้ถูกสหภาพพิภพอิสระโจมตีและนายพลกรีวัสได้ลักพาตัวสมุหนายกพัลพาทีนไปจึงขอความช่วยเหลือ เมื่อรับรู้ว่า นายพลกรีวัสอยู่ที่คอรัสซัง อนาคินจึงได้สั่งให้กองยานมุ่งหน้ากลับไปยังดาวคอรัสซังเพื่อช่วยสมุหนายกพัลพาทีนและกำจัดนายพลกรีวัสให้จงได้

#### กลายเป็นเวเดอร์ (ปีที่ 19 ก่อนยุทธการยาวิน)
##### ช่วยเหลือสมุหนายก

ไม่นานก่อนที่สงครามจะจบ ยุทธการคาโตเนโมอีเดียครั้งแรกได้ให้เบาะแสกับอนาคินและโอบีวันถึงดาร์ธ ซีเดียสผู้ลึกลับ เมซ วินดูได้ขึ้นนำบนคอรัสซังขณะที่สกายวอล์คเกอร์และเคโนบีนำการรุกในการโอบล้อมเขตรอบนอก การผจญภัยของทั้งสองทีมได้นำพวกเขากลับมาสู่คอรัสซังในช่วงการโจมตีคอรัสซังโดยพวกสมาพันธ์พอดีทำให้สกายวอล์คเกอร์และเคโนบีรีบกลับสู่คอรัสซังหลังจากที่พวกเขาไปเยือนดาวไทธ เมื่อกลับมาสู่คอรัสซังพวกเขาก็เริ่มเห็นภาพของดาร์ธ ซีเดียสเป็นเงาลาง ๆ การรบนั้นเป็นการไขข้อสงสัยในการสืบสวน วินดูได้เข้าร่วมการต่อสู้จนปะทะกับนายพลกรีวัสผู้ซึ่งสามารถหนีไปได้แม้ว่าจะได้รับบาดเจ็บก็ตาม กรีวัสยังได้จับตัวสมุหนายกพัลพาทีนไปที่ยานธง*[[อินวิซิเบิลแฮนด์]]*ของเขา

ก่อนที่กองยานของฝ่ายแบ่งแยกดินแดนจะสามารถหลบหนีออกจากคอรัสซังสกายวอล์คเกอร์และเคโนบีก็กลับมาถึงและพยายามที่จะช่วยสมุหนายกที่ถูกจับ พวกเขาเคลื่อนที่เข้าสู่สมรภูมิเดือดด้วยยานขับไล่ความเร็วสูงขนาดเบา อีทา-2 แอคติส-คลาส อัศวินเจไดทั้งสองได้ฟันฟ่าเพื่อไปให้ถึงยานธงจนกระทั่งขึ้นไปบนหอบังคับการของยาน ที่ซึ่งพัลพาทีนถูกจับเอาไว้เป็นตัวประกัน เมื่อเจไดทั้งสองพยายามพาตัวพัลพาทีนออกไป เคาท์ดูกูก็เข้ามาในห้องโดยมีบี2 ซูเปอร์แบทเทิลดรอยด์สองตัวคุ้มกันเพื่อเผชิญหน้ากับเจไดทั้งสอง 

แต่คราวนี้ไม่เหมือนกับครั้งแรกที่เขาสู้กับดูกู สกายวอล์คเกอร์และเคโนบี ต่อสู้ด้วยกันเป็นทีม จนกระทั่งดูกูพยายามแยกทั้ง 2 ออกจากกันเพื่อรับมือง่ายขึ้น ดูกูใช้พลังบีบคอเคโนบี เขาเตะอนาคินออกไป และโยนเคโนบีไปที่มุมห้อง แรงกระแทกทำให้เขาหมดสติ สกายวอล์คเกอร์ต่อสู้ต่อไปจนเสียการควบคุมอารมณ์เมื่อดูกูยั่วความโกรธเขา เขาทุ่มพลังทั้งหมดต่อสู้กับมาคาชิดูกู แต่ครั้งนี้การฝึกฝนในรูปแบบที่ 5 ชิเอ็น เป็นผลสำเร็จ การดวลจบลงเมื่อสกายวอล์คเกอร์ อาศัยจังหวะตัดมือของดูกูทำให้เขาสู้ต่อไปไม่ได้ 

พัลพาทีนสั่งให้อนาคินสังหารดูกู หลังจากที่ลังเลที่จะไม่ทำตามคำขอของสมุหนายก สกายวอล์คเกอร์ได้ตัดศีรษะของดูกูด้วยกระบี่สองเล่มไขว้ที่คอของเขา อนาคินยังไม่รู้ว่าพัลพาทีนคือดาร์ธ ซีเดียส อนาคินเสียใจกับสิ่งที่เขาทำลงไปเพราะนั่นไม่ใช่วิถีของเจไดที่จะฆ่าผู้ที่ไม่สามารถต่อสู้ได้ 

อนาคินได้ปล่อยตัวพัลพาทีนและหาทางหลบหนี โดยแบกโอบีวันที่หมดสติกลับไปด้วย เขาไม่สนใจคำสั่งของพัลพาทีนที่บอกให้ทิ้งอาจารย์เจไดเอาไว้ อย่างไรก็ดีการหลบหนีของพวกเขานั้นไม่นานก็ถูกจับและนำตัวไปที่สะพานเดินเรือของนายพลกรีวัส ด้วยคำสั่งของสกายวอล์คเกอร์อาร์ทูดีทูก็ได้หันเหความสนใจทำให้อนาคินและเคโนบีเอากระบี่แสงคืนได้ พวกเขาต่อสู้กับดรอยด์ของกรีวัสจนเอาชนะได้ โชคไม่ดีที่กรีวัสสามารถหลบหนีไปได้ และทิ้งให้ยานธงตกลงสู่ดาวคอรัสซัง สกายวอล์คเกอร์สามารถบินยานและนำมันลงจอดได้อย่างปลอดภัยบนคอรัสซัง

##### เข้าสู่ด้านมืด

เมื่อเขากลับสู่คอรัสซังสกายวอล์คเกอร์ได้พบกับภรรยาอีกครั้งซึ่งเธอได้บอกเขาถึงการตั้งครรภ์ของเธอซึ่งเขาดีใจมากที่ได้ยินข่าว อย่างไรก็ตามต่อมาเขาก็มีปัญหากับนิมิตของแพดเม่ที่ตายตอนคลอดลูก เพื่อช่วยชีวิตเธอสกายวอล์คเกอร์ต้องการความรู้จากอาจารย์ เป็นความรู้ที่ถูกห้ามโดยยกเว้นอาจารย์เจได เมื่อพัลพาทีนให้อนาคินเป็นตัวแทนของเขาในสภาเจไดเขาจึงมีสิทธิ์รวมว่าเป็นอาจารย์ ดังนั้นเขาจึงได้รับสิทธินอกเหนือกฎต้องห้ามนั้น อย่างไรก็ตามถึงแม้ว่าเจไดคนอื่นๆ จะไม่เต็มใจในการให้อนาคินเข้าทำหน้าที่พวกเขาก็ปฏิเสธที่จะมอบตำแหน่งอาจารย์เจไดให้กับอนาคิน หลังจากที่สกายวอล์คเกอร์ระบายความคับข้องใจกับเคโนบี เขาก็ต้องทำอะไรบางอย่างเพื่อช่วยแพดเม่เอาไว้ 

นอกจากเชื่อในพวกเขาทางสภายังให้สกายวอล์คเกอร์สอดแนมพัลพาทีนถึงแม้ว่าเคโนบีจะไม่เห็นด้วยต่อการตัดสินใจดังกล่าว นี่ทำให้สกายวอล์คเกอร์สูญเสียความเคารพในสมาชิกสภาและไม่เชื่อว่ามันจะช่วยภรรยาของเขาได้ ไม่นานสกายวอล์คเกอร์ก็ได้พบกับไอกูนิผู้ที่เห็นนิมิตที่อนาคินเข้าสู่ด้านมืด สกายวอล์คเกอร์ได้ปรึกษากับโยดาถึงฝันที่เขาเห็นแม้ว่าเขาไม่ได้ระบุตัวบุคคลก็ตาม โยดาไม่ได้ระวังถึงความรักของอนาคินที่มีต่ออมิดาล่า โยดาได้บอกเขาว่า"เพื่อฝึกตัวเจ้า...ต้องปล่อยวางทุกอย่างที่เจ้ากลัวที่จะสูญเสีย" อนาคินไม่พอใจกับการจัดการเช่นนั้น

เมื่อเขาไปพบกับพัลพาทีน สมุหนายกผู้ค่อยๆ เริ่มเพาะเมล็ดพันธุ์ของด้านมืดในตัวสกายวอล์คเกอร์ ด้วยการรู้ว่าเขากลัวการตายของอมิดาล่าเขาจึงเล่าเรื่องให้สกายวอล์คเกอร์ถึงเรื่องราวของซิธลอร์ดดาร์ธ เพลกัสผู้ที่ทรงพลังมากพอที่จะช่วยคนไว้จากความตายซึ่งทำให้อนาคินสนใจอย่างมาก จนกระทั่งในที่สุดพัลพาทีนก็ได้เปิดเผยตนเองให้อนาคินรู้ว่าเขาคือซิธลอร์ด ดาร์ธ ซีเดียส ทำให้อนาคินชักกระบี่แสงหมายจะสังหาร สุดท้ายอนาคินก็ฆ่าไม่ลง แต่ได้ไปรายงานวินดู  แม้ว่าเขาจะเสียใจต่อทางเลือกมากพอๆ กับการที่คำพูดของพัลพาทีนที่ทรมานจิตใจของเขา หลังจากที่สั่งให้สกายวอล์คเกอร์อยู่รอที่วิหารเจไดเมซ วินดู ก็ไปพร้อมกับอาจารย์เจไดอีกสามคน—อาเกน โคลาร์ ซาซี ทิอิน และคิท ฟิสโต—เพื่อจับกุมตัวสมุหนายก พัลพาทีนได้ต่อสู้กับอาจารย์เจไดทั้ง 4 และมีสามคนที่ถูกสังหารแทบจะในทันที โดยเหลือเพียงวินดูที่วิชาดาบแก่กล้าที่สุดเท่านั้นที่ยังต้านไว้ได้ เขาและพัลพาทีนยังคงต่อสู้กันต่อไปเรื่อย ๆ จนกระทั่งอาจารย์เจไดได้เปรียบและจี้ดาบไปที่คอของซิธลอร์ด กลับไปที่วิหารเจไดในขณะนั้นเองสกายวอล์คเกอร์ก็กลัวว่าหากพัลพาทีนตาย โอกาสที่เขาจะช่วยแพดเม่เอาไว้ได้นั้นก็จะหายไปด้วย สกายวอล์คเกอร์หนุ่มจึงรีบรุดเข้าไปขัดขวาง ก่อนจะทำสิ่งเลวร้ายที่จะเปลี่ยนแปลงทุกอย่างลงไป

##### การตัดสินใจแห่งโชคชะตา

ด้วยการที่เขาต้องทรมานจากความคิดถึงการตายของแพดเม่หากไม่ได้รับการช่วยเหลือจากพัลพาทีน สกายวอล์คเกอร์จึงรีบออกจากวิหารเจไดและมุ่งหน้าสู่ที่ทำงานของพัลพาทีน เขาไม่แน่ใจนักว่าเขากำลังจะทำอะไร เขารู้เพียงแค่ว่าเขาต้องทำอะไร*สักอย่าง* ด้วยความบังเอิญสกายวอล์คเกอร์ก็มาถึงพอดีกับตอนที่วินดูกำลังจะสังหารพัลพาทีน 

พัลพาทีนโจมตีใส่วินดูด้วยพลังสายฟ้าขณะที่ร้องขอให้สกายวอล์คเกอร์ช่วยเขา ขณะที่วินดูกำลังใช้กระบี่แสงหักเหทิศทางสายฟ้าของพัลพาทีน เขาก็หันไปห้ามอนาคินไม่ให้หลงเชื่อคำของลอร์ดมืด จากการที่เขาถูกสายฟ้าของตัวเอง พัลพาทีนก็กลายสภาพเมื่อโดนพลังด้านมืดของตนเองย้อนกลับมาทำร้าย ใบหน้าของเขาบิดเบี้ยว และดวงตากลายเป็นสีเหลือง ผัวหนังซีดเป็นสีเทา วินดูเป็นฝ่ายได้เปรียบและต้องการที่จะสังหารพัลพาทีนและจบสิ้นพวกซิธ อย่างไรก็ตามสกายวอล์คเกอร์ขัดขวางเขาโดยกล่าวว่าพัลพาทีนต้องถูกนำตัวขึ้นศาลและการฆ่าเขาไม่ใช่วิถีของเจได สิ่งนี้ดูเหมือนว่าเขาเสียใจที่สังหารดูกูเมื่อก่อนหน้าในสถานการณ์ที่คล้ายคลึงกันแต่ก็ดูเหมือนว่าเขากลัวที่จะสูญเสียโอกาสในการช่วยภรรยาของเขาไว้จากความตาย วินดูปฏิเสธสกายวอล์คเกอร์และพร้อมที่จะสังหารพัลพาทีนแต่อนาคินที่ตื่นกลัวชักกระบี่แสงออกมาและตัดมือขวาของวินดู ก่อนที่วินดูจะทันโต้ตอบพัลพาทีนก็ใช้พลังสายฟ้าส่งอาจารย์เจไดทะลุหน้าต่างสู่ความตาย

เมื่อรู้ว่าเขาได้ทำอะไรลงไปอนาคินกลับรู้สึกผิดและสงสัยในการกระทำของตน แต่ก็ไม่สามารถต้านทานพัลพาทีนได้ ผู้ซึ่งกล่าวว่าเขาได้เติมเต็มให้กับโชคชะตาของตน เขาขอให้สกายวอล์คเกอร์ยอมรับด้านมืดและมาเป็นศิษย์ของเขา อนาคินตกลงที่จะทำทุกอย่างที่พัลพาทีนต้องการโดยมีข้อแม้ว่าให้ช่วยแพดเม่ให้รอดชีวิต และเขายอมทำทุกอย่างที่พัลพาทีนสั่ง พัลพาทีนสัญญาว่าจะทำตามข้อแม้ แต่เขาบอกว่าไม่มีความสามารถที่จะหยุดความตายได้ จึงขออนาคิน สกายวอล์คเกอร์ก้าวเข้าสู่นิกายซิธ อนาคินยอมทำตามทุกอย่างต่อให้ต้องแลกด้วยชีวิตก็ยอมเพื่อครอบครัวของเขา และซีเดียสก็มอบชื่อใหม่ให้กับเขา ดาร์ธ เวเดอร์

#### ดาร์ธ เวเดอร์ผงาด

##### การบุกวิหารเจได

พัลพาทีนบอกกับเวเดอร์ว่าเจไดทุกคนคือศัตรูของรัฐ รวมทั้งโอบีวัน เคโนบี และมันจะเป็นสงครามกลางเมืองที่ไม่รู้จบหากเจไดยังไม่ถูกทำลาย เวเดอร์ได้รับคำสั่งจากอาจารย์ซิธ ซึ่งบอกกับเขาว่าหากต้องการพลังด้านมืดมากพอที่จะช่วยชีวิตอมิดาล่า เขาได้นำกองทหารที่ 501เข้าสู่วิหารเจไดและสังหารเจไดทุกคน เวเดอร์ทำโดยปราศจากคำถาม สังหารเจไดทุกคนรวมทั้งยังลิ่ง หรือเจไดเด็ก มียังลิ่งบางคนเข้าหาเขาเพื่อขอความช่วยเหลือ โดยไม่รู้ว่าพวกเขากำลังเข้าหาจุดจบ ความโหดร้ายที่ทำโดยเวเดอร์และกองทหารที่ 501 ส่งผลให้ควันไฟพวยพุ่งออกมาจากวิหารเจได สามารถมองเห็นได้จากตึกวุฒิสภา สิ่งนี้ได้เริ่มการกวาดล้างเจไดครั้งใหญ่

##### ภารกิจที่มุสตาฟาร์

ไม่นานหลังจากที่ทำการบุกวิหารเจไดสำเร็จเขาก็กลับไปหาอาจารย์ของเขาเพื่อคำสั่งต่อไป ซีเดียสได้สั่งารให้เวเดอร์เดินทางไปยังมุสตาฟาร์ที่ซึ่งเขาต้องไปสังหารสภาแบ่งแยกดินแดนและนำสันติมาสู่จักรวรรดิใหม่ เวเดอร์รับคำสั่ง ก่อนที่เขาจะเดินทางเขาไปพบอมิดาล่า และเล่าให้เธอฟังถึงภารกิจของเขาที่ต้องไปยุติสงคราม เมื่อเขากำลังจากไป เวเดอร์กล่าวว่าทุกอย่างจะเหมือนเดิมและบอกให้เธออย่าไปไหน 

เวเดอร์เดินทางสู่มุสตาฟาร์และใช้รหัสของซีเดียสเพื่อผ่านการรักษาความปลอดภัยของฝ่ายแบ่งแยกดินแดน เวเดอร์ทิ้งอาร์ทูดีทูให้รอที่ยานเพื่อให้ไม่มีใครบันทึกการกระทำของเขา เขาได้เข้าไปที่ห้องบัญชาการ ซึ่งผู้นำฝ่ายแบ่งแยกดินแดนอยู่ข้างในและปิดประตูทุกบานลง เพื่อไม่ให้สมาชิกคนใดหนีรอดออกไป ในตอนแรกผู้นำมากมายตอนรับเขาอย่างดีก่อนที่พวกเขาจะจำหน้าของอนาคินได้ ด้วยความแตกตื่น เวเดอร์เริ่มไล่สังหารสมาชิกสภาแบ่งแยกดินแดนทีละคน

หลังจากที่สังหารเหล่าสมาชิกทั้งหมด เขาก็หันไปที่คนสุดท้ายที่เหลืออยู่ นูต กันเรย์ อดีตพันธมิตรของซีเดียสผู้ที่ได้ทำการรุกรานนาบูก่อนที่จะถูกเอาชนะโดยสกายวอล์คเกอร์เมื่อสิบสามปีก่อน ก่อนที่เขาจะตายกันเรย์ร้องของต่อเวเดอร์โดยอ้างว่าลอร์ดซีเดียสให้สัญญาพวกเขาถึงความสงบสุข อย่างไรก็ตามเวเดอร์ก็สังหารเขาโดยกล่าวว่า ลอร์ดซีเดียสหมายถึงให้เขาตายอย่างสงบต่างหาก ภารกิจของเขาเสร็จสมบูรณ์และซิธลอร์ดหนุ่มก็ก้าวออกจากห้องไปโดยไม่พูดอะไร 

ที่ด้านนอกขณะเขากำลังมองภูมิประเทศภูเขาไฟที่ระเบิดออก และแสงอาทิตย์ที่น้อยนิดเต็มที อนาคินเสียใจกับสิ่งที่เขาได้ทำลงไป เพราะเขารู้ดีว่ามันผิด และเขารู้ดีว่าตนได้มาไกลเกินจะถอยกลับแล้ว ความรู้สึกที่ไม่อาจซ่อนได้ไหลออกมาเป็นน้ำตาหยดสุดท้าย ขณะที่เขาคิดเช่นนั้นเขาก็จำได้ถึงคำสั่งของอาจารย์ให้รายงานทันทีเมื่อศัตรูพ่ายแพ้

##### การประลองบนมุสตาฟาร์และผลสืบเนื่อง

เมื่อเขาพบอมิดาล่าอีกครั้งเวเดอร์ก็พบว่าเคโนบีได้บอกถึงการกระทำอันเลวร้ายของเขาที่วิหารเจไดต่อเธอ และว่าเขายอมรับทุกข้อกล่าวหา อมิดาล่าพยายามที่จะใช้เหตุผลกับเขา กล่อมให้เขาถอนตัวจากสาธารณรัฐและไปดูแลลูกกับเธอแต่เวเดอร์ตอบกลับด้วยความคิดที่จะโค่นล้มพัลพาทีน เธอตกใจและหวาดกลัว อมิดาล่าปฏิเสธโดยกล่าวว่าเขาได้เดินไปบนทางที่เธอไม่สามารถตามไปได้ เธอร้องขอให้เขากลับมา โดยสัญญาว่าเธอจะรักและดูแลเขาไม่เปลี่ยนแปลง แต่อมิดาล่าไม่ได้รับรู้ถึงการปรากฏตัวของเคโนบีที่ด้านหลังของยานเพื่อเผชิญหน้ากับเวเดอร์

เมื่อเห็นโอบีวัน อนาคินเลยเข้าใจผิดว่าอมิดาล่าได้ทรยศ และพาเคโนบีมาที่นี่เพื่อฆ่าเขา ด้วยความโกรธ และเสียใจ เขาเสียสติเผลอบีบคอภรรยาของเขาจนสลบไป และโทษเคโนบีว่าเป็นตัวต้นเหตุให้นางทรยศตน แต่เคโนบีบอกต่อเขาว่าเป็นเพราะตัวเขาเองต่างหาก เคโนบียังพยายามใช้เหตุผลกับอดีตศิษย์ของเขา แต่เวเดอร์ที่กำลังเดือดดาลไม่ยอมฟัง 

เวเดอร์และเคโนบีต่อสู้กันอย่างดุเดือดตลอดโรงงานเหมือง และที่ธารลาวาอันร้อนระอุเบื้องล่าง การต่อสู้จบลง ณ โขดหินบนลาวา ที่ซึ่งเคโนบีกระโดดขึ้นที่สูง ก่อนจะขอให้เวเดอร์หยุดเรื่องนี้ไว้ทั้งหมด และกลับสู่แสงสว่าง แต่ความโกรธที่บดบังสติจนหน้ามืดตามัว ทำให้อนาคินไม่สนใจว่าตนจะเป็นฝ่ายเสียเปรียบ และพยายามกระโดดขึ้นไปหมายจะจบชีวิตอาจารย์เก่า แต่ก็พลาดท่าถูกคมดาบของเคโนบีเข้าเต็ม ๆ ซึ่งทำให้ขาทั้งสองข้างและแขนซ้ายของเขาถูกตัดไป 

ด้วยร่างกายที่บาดเจ็บและความสามารถทางพลังของเขาที่ลดลงอย่างมาก เขาพยายามคลานโดยใช้เพียงแขนกลข้างเดียว และเวเดอร์กับเคโนบีก็พูดกันไม่กี่ประโยค

ร่างกายของเขาได้รับบาดเจ็บอย่างสาหัส เขาไม่สามารถที่จะขยับได้จึงไถลลงไปที่ขอบของธารลาวา และถูกไฟคลอก เคโนบีเก็บเอากระบี่แสงของสกายวอล์คเกอร์ขึ้นมาและทิ้งให้เวเดอร์ตาย เขาได้เก็บมันไว้จนกระทั่งถึงปียุทธการยาวินและส่งมอบให้ลุค สกายวอล์คเกอร์ บุตรชายของอนาคิน(แต่ได้หายไประหว่างการประลองที่นครเมฆาและได้มาอยู่ในมือของแมส คานาต้าก่อนจะตกทอดมาถึงเรย์) เมื่อไฟเริ่มมอดลง ก็ปรากฏว่าเวเดอร์ยังคงรอดด้วยพลังและจิตใจที่เปี่ยมด้วยความอาฆาตของเขา เขาปีนขึ้นมาด้วยแขนกลพร้อมกับอาการบาดเจ็บสาหัส แรงแค้นและโทสะทำให้เขายังรอดชีวิต

ไม่นานหลังจากนั้นดาร์ธ ซีเดียสที่ตอนนี้ได้กลายเป็น จักรพรรดิคนใหม่ของจักรวรรดิกาแลกติก มาถึง และช่วยเขาเอาไว้ได้ทันเวลา เขานำเวเดอร์กลับสู่คอรัสซังด้วยกระสวยและซ่อมแซมร่างกายของเขา จักรพรรดิสั่งการให้ดรอยด์การแพทย์ไม่ใช้ยาสลบ ทำให้เขายังมีสติขณะที่ทำการผ่าตัด เพื่อที่ให้ความเจ็บปวดเพิ่มความแค้นต่อโอบีวันกับเขา เทคโนโลยีที่ใช้สร้างร่างกายของเขาเป็นแบบเดียวกับที่ใช้กับนายพลกรีวัส ถึงแม้ว่าเขายังคงทรงพลัง แต่พัลพาทีนก็รู้ว่าการบาดเจ็บของเวเดอร์ได้ลดความสามารถของเขาไปมาก ทันทีที่เขาฟื้นตัวในร่างกายไซบอร์ก เวเดอร์ก็ถามอาจารย์ของเขาถึงแพดเม่อมิดาล่า ภรรยาของเขา 

ชีวิตของเขาเหมือนตายทั้งเป็น สูญสิ้นความหวัง และแสงสว่างทั้งหมดในชีวิตดับวูบ เพราะคิดว่าตนได้ฆ่าแพดเม่ และลูกที่ยังไม่เกิด ซึ่งเป็นทุกสิ่งที่ทำให้เขาอยากมีชีวิตอยู่ต่อ เวเดอร์ทำลายดรอยด์การแพทย์ และระเบิดพลังด้วยความโกรธทำให้ทั้งห้องเสียหายด้วยพลัง เขาทำลายการพันธนาการบนโต๊ะ และเดินอย่างทุกลักทุเลโดยมีเกราะที่หนักอึ้งห่อหุ้มตัวเขาอยู่ พร้อมตะโกนอย่างเจ็บปวด เมื่อปราศจากคนที่เขารักแล้ว เขาจึงเลือกที่จะทิ้งทุกอย่างไว้เบื้องหลัง และใช้ชีวิตที่ยังเหลืออยู่เพื่อรับใช้จักรพรรดิต่อไป

เอกลักษณ์ของ ดาร์ธเวเดอร์ ทำให้สกายวอล์คเกอร์เปลี่ยนไปมาก เนื่องมาจากร่างกายที่ได้รับบาดเจ็บและพิการ หมวกเกราะของเขารวมทั้งหน้ากากทำให้เขามองเห็นได้น้อยลง อวัยวะจักรกลทำให้เคลื่อนไหวได้ยาก และสร้างความหงุดหงิดให้กับเวเดอร์อย่างมากในช่วงแรก แต่ในที่สุดเขาก็กลับมาต่อสู้ได้อีกโดยเปลี่ยนรูปแบบการต่อสู้เพื่อทดแทนการเคลื่อนที่อันบกพร่องของเขา ในฐานะดาร์ธ เวเดอร์ สกายวอล์คเกอร์กลายมาเป็นของล้ำค่าของจักรวรรดิโดยทำหน้าที่เป็นผู้คุ้มกฎ นักล่าเจได และจอมทัพในจักรวรรดิใหม่ของพัลพาทีน

#### รับใช้จักรพรรดิ

ไม่นานหลังจากจักรวรรดิได้ถือกำเนิดเวเดอร์ก็ได้รับมอบหมายให้ตามหาวัตถุโบราณของซิธที่เรียกกันว่า เครื่องรางเมอเออ หลังจากที่ได้ซักถามแจงค์สเขาก็ได้รู้ถึงลังลึกลับที่ยานของเขากำลังบรรทุก เวเดอร์ได้เข้าขัดขวางการแลกเปลี่ยนโดยทำการติดต่อกับเฟน เพทัวริ นักประวัติศาตร์ที่มีชื่อเสียง เวเดอร์มองหาสิ่งที่บรรจุเครื่องรางและเจไดผู้ที่สวมใส่มันอยู่ชื่อเซเลส มอร์น เมื่อเธอพบว่าซิธกำลังครองกาแลกซี่เธอก็เข้าโจมตีเขาในทันที เวเดอร์บอกให้เธอมาเป็นศิษย์ของเขา แต่ก็ปล่อยให้เขาถูกครอบครองโดยวิญญาณของคาร์เนส เมอเออโดยไม่ได้ตั้งใจ เซเลสเปลี่ยนให้มนุษย์ทุกคนในบริเวณใกล้เคียงกลายเป็นตัวแรกกูลทำให้เขาต้องหนีไป เวเดอร์หน่ายกับการแย่งเครื่องรางโดยคำนึงว่าหากเขาต้องใช้มันเพื่อทำลายพัลพาทีน

หนึ่งปีต่อมาขณะที่เขากำลังรักษาตัวจากอาการบาดเจ็บเวเดอร์ถูกบังคับให้กลับไปที่วิหารเจไดบนคอรัสซัง เขามาพบว่าผู้สืบสวนชื่อวาโลรัมมีปัญหากับผู้บุกรุก เวเดอร์หัวเราะเยาะวาโลรัมที่มีปัญหาในการจับตัวผู้บุกรุก เวเดอร์แนะนำให้วาโลรัมระเบิดวิหารเสียเพื่อให้แน่ใจว่าผู้บุกรุกตายแน่นอน ถึงแม้ว่าเขารู้ดีว่าผู้สืบสวนจะไม่แม้แต่พยายามทำมัน ทั้งสองยังทะเลาะกันเรื่องที่วาโลรัมไม่สามารถจัดการกับกองกำลังต่อต้านได้ เมื่อวาโลรัมกล่าวถึงสิ่งที่เขารู้กับสิ่งที่เกิดขึ้นที่โพลิสแมสซา ซิธลอร์ดก็โมโหและใชัพลังบีบคอใส่เขาด้วยความโกรธ ผลของการที่วาโลรัมล้มเหลวในการจับผู้บุกรุก เวเดอร์ปล่อยให้ทั้งสองคนรอดตัวไป

ในปีเดียวกันเวเดอร์ได้เดินทางไปยังคาชีคเพื่อหาเจไดชื่อเคนโต เวเดอร์รู้สึกถึงบางคนที่ทรงพลังอยู่ในบริเวณอันใกล้โดยเชื่อว่านั่นคืออาจารย์ของเคนโต แต่กระบี่แสงของเขาถูกดึงออกจากตัวโดยลูกชายของเคนโต เขาหักคอของเจไดและสังหารสตอร์มทรูปเปอร์ที่พบเห็นเด็กชาย เขานำเด็กชายไปเลี้ยงและฝึกเขาอย่างลับ ๆ ให้เป็นศิษย์ของเขาโดยมีชื่อรหัสว่าสตาร์คิลเลอร์ ผู้ซึ่งต่อมาได้รับมอบหมายให้ตามล่าและทำลายผู้ทรยศและเจไดที่รอดชีวิต ศิษย์คนนี้เป็นส่วนหนึ่งในการหลอกล่อให้ศัตรูของพัลพาทีนเผยตัวออกมา

ไม่นานหลังจากนั้นเวเดอร์ได้รับคำสั่งจากจักรพรรดิให้ไปที่ดาวซามาเรียที่ซึ่งได้เกิดจากก่อวินาศกรรมกับระบบคอมพิวเตอร์ที่นั่นจนเกิดความวุ่นวาย ขณะที่หาต้นตอของการก่อวินาศกรรมเขาก็ตรงเข้าหาเฟอรัส โอลินอีกครั้ง คนเดียวกับที่อยู่ในเหตุการณ์ที่วิหารเจไดก่อนหน้านี้ อย่างไรก็ตามครั้งนี้โอลินได้รับการปกป้องจากจักรพรรดิและไม่สามารถถูกจับได้ หลังจากการพบกันครั้งนี้เวเดอร์ก็มีเรื่องมากมายให้คิด 

ช่วงหนึ่งต่อมาเวเดอร์ได้รับหน้าที่ให้ไปที่กองกำลังรักษาการณ์บนเบลลาสซา อย่างไรก็ตามหลังจากที่เขาจัดการกับโรอัน แลนด์ส หนึ่งในกลุ่มต่อต้านและหนึ่งในผู้ทรยศของโอลิน จักพรรดิเข้ามายุ่งในนามของโอลินและสั่งการใหม่ให้เวเดอร์ก่อกวนกองกำลังรักษาการที่กำลังทำงานก่อสร้างในภูเขาบนเบลลาสซา
ภารกิจแรก ๆ ของเวเดอร์มากมายถูกสั่งมาจากจักรพรรดิโดยตรง ภารกิจเหล่านี้ยังรวมทั้งการลงโทษโคลนคอมมานโดผู้ที่ขัดต่อคำสั่งที่ 66 บนเมิกฮานาสังหารกลุ่มอัศวินเจไดที่พยายามวางกับดักเขาบนเคสเซล เข้าจับกุมวุฒิสมาชากฝ่ายค้านแฟง ซาร์บนอัลเดอราน และเดินทางสู่คาชีคเพื่อจับชาววูคกี้มาเป็นทาสหลังจากที่เขาตามหาเจไดที่นั่น ภารกิจที่มีชื่อเสียงคือบนดาวโฮโนกห์โดยเป็นการกวาดล้างสารพิษของฝ่ายแบ่งแยกดินแดนที่หลงเหลือมาจากสงครามโคลน เขาให้สัญญากับชาวนอกริพื้นเมืองว่าจักรวรรดิจะรื้อฟื้นระบบนิเวศน์ของพวกเขาให้กลับมาเหมือนเดิมหากว่าพวกเขายอมทำหน้าที่เป็นมือสังหารให้กับจักรวรรดิ 

เวเดอร์มักใช้ยานแอคติสของเขาบางครั้งในช่วงภารกิจแรก ๆ ในขณะที่การกวาดล้างเจไดยังคงดำเนินต่อไป บางครั้งก็จะมียานขับไล่ วี-วิงบินประกบข้าง ยานประจำตัวของเขาก็คือยานพิฆาตดารา อิมพีเรียล เฟิร์ส-คลาส*[[เอ็กซ์แซกเตอร์]]*
ภารกิจส่วนมากของเวเดอร์คือการตามล่าและสังหารเจไดที่รอดชีวิตจากคำสั่งที่ 66 หนึ่งในนั้นก็คือเอ็มพาโทจายอส แบรนด์ผู้ซึ่งถูกบังคับให้ใช้ชีวิตที่เหลือเพื่อหลบซ่อนจากเวเดอร์ ต่อมาเขาได้ตามล่าเจไดสามคนที่หายไปบนดาวเมิกฮานา อย่างไรก็ตามเป้าหมายหลักของเขาก็คือโอบีวัน เคโนบี เคโนบีนั้นรอดก็เพราะเขาอยู่บนทาทูอีน สถานที่ที่เวเดอร์ไม่กล้ากลับไปเพราะกลัวว่ามันจะฟื้นความหลังในตอนที่เขายังเป็นอนาคิน สกายวอล์คเกอร์

ถึงแม้ว่าจะมีอำนาจและร่ำรวย เวเดอร์ก็ไม่เคยหาความสบายให้ตัวเอง เขามีที่พักเพียงบนคอรัสซังและปราสาทบาสท์บนดาววีจูน แต่สถานที่ที่เวเดอร์อาศัยเป็นหลักคือ ปราการส่วนตัวของเขาบนดาว มุสตาฟา กองทหารที่ 501 เป็นกองสตอร์มทรูปเปอร์ที่นำการกวาดล้างเจไดในวิหารเจไดได้กลายมาเป็นองครักษ์ส่วนตัวของเขา การกระทำของพวกเขาทำให้พวกเขาได้ฉายานามว่า "กำปั้นแห่งเวเดอร์"

17 ปีก่อนยุทธการยาวินเวเดอร์ได้นำโครงการวิจัยบนฟอลลีน เขาสนใจในการสร้างอาวุธชีวภาพ อย่างไรก็ตามมันก็เกิดอุบัติเหตุขึ้นซึ่งทำให้ทั่วบริเวณต้องติดเชื้อ ด้วยการระมัดระวังไว้ก่อนเวเดอร์ได้กั้นขอบเขตเอาไว้ซึ่งรวมทั้งการทำลายชาวฟอลลีนกว่า 200,000 ชีวิตรวมทั้งครอบครัวของเจ้าชายไซซอร์ ในสายตาของจักรพรรดิการตายของชาวฟอลลีนเหล่านี้เป็นแค่ราคาถูกๆ เท่านั้น เพื่อป้องกันชีวิตอีกนับล้านบนดาวและดาวใกล้เคียง

#### เผชิญหน้าอาจารย์เก่า
หลังจากเหตุการณ์ในภาค ซิธชำระแค้น 10 ปี ผ่านไป จักรวรรดิเรืองอำนาจ อนาคินในฐานะ ดาร์ธเวเดอร์ ยังคงหมกมุ่นกับการตามล่าอาจารย์เก่าของตน โอบีวัน เคโนบี ซึ่งยังคงหาไม่พบกระทั่งโอบีวันเริ่มเคลื่อนไหว เพราะได้รับสัญญาณขอความช่วยเหลือจาก เบล ออร์กาน่า ให้เดินทางไปช่วยเจ้าหญิงเลอา เวเดอร์จึงรีบส่งนักสืบสวนจักรวรรดิ (อินควิซิเตอร์) 3 คนไปที่ดาวเคราะห์ ไดยู ทันที แต่โอบีวันก็ยังคงหนีไปพร้อมกับเลอาได้ โดยทั้งคู่เดินทางไปยังดาว มาพูโซ่ แต่ก็ยังไม่พ้นเงื้อมมือของจักรวรรดิ เวเดอร์จึงเดินทางไปด้วยตัวเอง และสังหารชาวบ้านทีละคนเพื่อบีบให้เคโนบีปรากฏตัวออกมา จนในที่สุดเวเดอร์ก็ได้พบกับอาจารย์เก่า โอบีวันใจเสียเป็นอย่างมาก เมื่อเห็นอดีตลูกศิษย์ตรงหน้าในสภาพที่จำแทบไม่ได้

เวเดอร์ไม่รอช้า เปิดฉากโจมตีโอบีวันทันที แต่โอบีวันที่ไม่มีจิตใจอยากจะสู้ จึงได้แต่หนีไปเรื่อย ๆ แต่สุดท้ายก็จนมุม และถูกเวเดอร์ใช้พลังตรึงไว้ก่อนจะจุดไฟเผาร่างโอบีวัน เพื่อทรมาณให้สาสมกับที่เขาถูกไฟคลอกในอดีต แต่เวเดอร์ก็ไม่ได้ฆ่าโอบีวันทันที พร้อมสั่งให้สตอร์มทรูเปอร์จับตัวกลับไปด้วย ขณะนั้นเอง ทาล่า ที่ซุ่มดูอยู่ที่เนินเขาใกล้ ๆ ก็ยิงปืนสกัดเพื่อถ่วงเวลาก่อนพาโอบีวันหนีไป 
ดาร์ธเวเดอร์ ตามล่าโอบีวันมาเรื่อย ๆ หมายจะสังหารเพื่อล้างแค้น และกำจัดเสี้ยนหนามของจักรวรรดิ ก่อนจะถูก เรวา หรือ เธิร์ดซิสเตอร์ อินควิซิเตอร์ ทรยศ แม้เวเดอร์จะแทงกระบี่แสงเข้าที่กลางลำตัวของเรวา ถึงกระนั้นเขาก็ไม่ได้สังหารเธอทันที และปล่อยทิ้งเอาไว้อย่างนั้น ก่อนจะออกตามล่าอาจารย์เก่าต่อไป และแล้ว เวเดอร์กับ โอบีวันก็ได้เผชิญหน้ากันอีกครั้งบนดาวเคราะห์ร้างดวงหนึ่งก่อนจะได้ประดาบกัน โดยที่ครั้งนี้ โอบีวันกลับมาด้วยจิตใจที่พร้อมจะสู้เพื่อปกป้องอีกหลายชีวิต

การต่อสู้อันดุเดือดระหว่างอาจารย์และอดีตศิษย์ได้เริ่มขึ้นอีกครั้ง ในช่วงแรกเวเดอร์ได้เปรียบด้านพลังเป็นอย่างมาก ทำให้โอบีวันพลาดท่าถูกหินถล่มทับจนติดอยู่ด้านล่าง แต่ด้วยแรงใจที่ต้องการช่วยทุกคนให้รอด โอบีวันจึงใช้พลังระเบิดก้อนหินที่ทับร่างตัวเองอยู่ออกไปได้ และปรี่เข้าโจมตีดาร์ธเวเดอร์อีกครั้ง โดยโอบีวันเลือกที่จะใช้กลยุทธ์ต่อสู้แทนที่จะใช้แต่กำลัง เวเดอร์ถูกโอบีวันใช้พลังพุ่งก้อนหินจำนวนมากเข้าใส่จนเสียหลัก และตกเป็นฝ่ายเสียเปรียบแทน โอบีวันอาศัยจังหวะที่เวเดอร์เปิดช่องว่าง ใช้ด้ามกระบี่แสงกระแทกแผงควบคุมระบบหายใจของเวเดอร์ จนเขาเริ่มหายใจลำบากและเคลื่อนไหวช้าลง ขณะที่โอบีวันพุ่งเข้ามาและฟันใส่หน้ากากเวเดอร์จนเสียหาย เผยให้เห็นใบหน้าไร้อารมณ์และดุดันของอนาคิน โอบีวันจึงรู้สึกผิดต่อลูกศิษย์ที่เขารักษาไว้ไม่ได้จนหลั่งน้ำตาออกมา เขาโทษตัวเองที่ไม่สามารถเป็นอาจารย์ที่ดีให้อนาคินได้ แต่แล้วอนาคินในคราบเวเดอร์ก็กล่าวต่ออดีตอาจารย์ว่า อนาคินได้จากไปแล้ว ซึ่งเขาเป็นคนฆ่าด้วยตนเอง โอบีวันจึงจำต้องตัดใจคิดว่าลูกศิษย์ของตนได้จากไปอย่างไม่มีวันกลับ และทิ้งเวเดอร์ที่บาดเจ็บไว้เบื้องหลังเป็นครั้งที่ 2  

## สงครามกลางเมืองกาแลคติก
#### การไล่ล่าแผนผังดาวมรณะ
เกเลน เออร์โซ นักวิทยาศาสตร์หนึงในผู้สร้างดาวมรณะ ได้ทำการวางจุดอ่อนลงในดาวมรณะอย่างลับ ๆ และวางแผนให้ ลูกสาวของเขาไปขโมยแผนนั้นมาที่อยู่ที่ดาวสคารีฟ โดยความช่วยเหลือของ โร้ค วัน ซึ่งโร้ควันได้ทำการลอบเข้าไปในทางเข้าของเกราะที่ห่อหุ้มดาวสคารีฟและทำการก่อจลาจลขึ้น ฝ่ายกบฏรู้เรื่องนี้จึงส่งกองยานมาช่วยเหลือ เมื่อจักรวรรดิพบกองยานจึงทำการปิดเกราะทำให้ส่งสัญญาณดาวมรณะไม่ได้ ฝ่ายกบฏที่อยู่ด้านล่างจึงส่งสัญญาณให้กบฏทำลายเกราะและก็ทำสำเร็จโดยการให้ ยานพิฆาตดารา 2 ลำชนกันและชนทางเข้าของเกราะจากการเสียสละของยานแฮมเมอร์เฮด และส่งสัญญาณไปยังยานธงของฝ่ายกบฏได้สำเร็จ ดาวมรณะได้ออกจากไฮเปอร์สเปซและยิงลำแสงมรณะทำลายกบฏพร้อมกับฐาน ดาร์ธเวเดอร์ได้นำกองกำลังขึ้นยานธงของกบฏ ฝ่ายกบฏได้นำสัญญาณลงแผ่นข้อมูล และหนีไป แต่ประตูกลับติด ซึ่งทำให้ฝ่ายกบฏพบเจอกับดาร์ธเวเดอร์ และถูกฆ่าตายโดยฝีมืออันร้ายกาจของดาร์ธเวเดอร์ สุดท้ายกบฏจึงนำแผ่นข้อมูลผ่านช่องประตูที่เปิดเล็กน้อย ฝ่ายกบฏได้ขึ้นยาน ''แทนทีฟ 4'' และปลดยานจากที่ล๊อค และนำแผนผังไปให้เลอา และหลบหนี ดาร์ธ เวเดอร์ได้นำยานพิฆาตดารา *Devastator* (เดวาสเตเตอร์) ไปไล่ล่ายาน*แทนทีฟ 4* จนถึงดาวทาทูอีน

เมื่อสามารถยึดยานแทนทีฟ4 ได้แล้ว  กอง 501 ได้บุกเข้าโจมตีภายในยานแทนทีฟ4 แม้จะได้รับการต่อต้านจากกองกำลังทหารกบฏของเจ้าหญิงเลอาแต่สามารถจัดการได้ หลังจากนั้นในที่สุดกองกำลังทหารกบฏของเจ้าหญิงเลอาได้ยอมแพ้และถูกจับกุม ทหารได้รายงานว่าแผนผังไม่ได้อยู่ในคอมพิวเตอร์เลย ดาร์ธเวเดอร์ได้จับบีบคอและยกขึ้นกับหัวหน้ากลุ่มกบฏคนหนึ่งเพื่อบีบคั้นแผนผังที่ได้รับจากการส่งสัญญาณ หัวหน้ากลุ่มกบฏคนนั้นได้กล่าวปฏิเสธว่าไม่รู้เรื่องเกี่ยวกับสัญญาณอะไร และอ้างว่า ยานแทนทีฟ4 เป็นยานกงสุลกำลังไปปฏิบัติภารกิจการเมือง ดาร์ธเวเดอร์กลับไม่เชื่อและถามตอบว่า ถ้ายานนี้เป็นยานกงสุลจริงแล้วท่านทูตอยู่ที่ไหน หัวหน้ากลุ่มกบฏคนนั้นยังไม่ได้ทันที่จะตอบก็ได้ตายคามือของเวเดอร์เวเดอร์ได้ทิ้งร่างหัวหน้ากลุ่มกบฏคนนั้นทันทีและสั่งให้ทหารชำแหละยานแทนทีฟ4 จนกว่าจะพบแผนผัง และจับผู้โดยสารทั้งหมดโดยจับมาอย่างเป็นๆ  หลังจากนั้นต่อมาไม่นาน ทหารกอง 501สามารถจับกุมเจ้าหญิงเลอาได้ เมื่อดาร์ธเวเดอร์ได้พบกับเจ้าหญิงเลอาก็เกิดการสนทนาขึ้น 

หลังจากสั่งทหารให้ขังเจ้าหญิงเลอาแล้ว นายทหารระดับผู้พันผู้หนึ่งได้กล่าวแสดงความวิตกกังวลว่า การกักตัวเจ้าหญิงเลอาอาจจะส่งผลร้าย ถ้าข่าวแพร่ออกไป อาจทำให้สภาจักรววรดิเริ่มไม่ไว้วางใจในตัวจักรพรรดิพัลพาทีนรวมทั้งกองทัพและหันไปไว้ใจและให้การสนับสนุนพันธมิตรกบฏแทนก็เป็นไปได้ แต่ดาร์ธเวเดอร์หาได้ใส่ใจไม่และกล่าวว่าเขาตามสายลับกบฏไปจนถึงตัวเจ้าหญิงเลอาแล้ว ตอนนี้มีเพียงเธอเท่านั้นที่จะทำให้เขาได้ค้นพบฐานทัพลับของพันธมิตรกบฏได้ แม้จะดูจะเป็นยากแต่คิดว่าพอจัดการได้ เวเดอร์ได้ออกคำสั่งให้ส่งสัญาณฉุกเฉินออกไปและแจ้งต่อสภาจักรววรดิว่าลูกเรือของยานแทนทีฟทั้งหมด4 ได้ตายหมดแล้ว ต่อมาก็ได้รับรายงานว่า แผนผังไม่ได้อยู่ในยานแทนทีฟ4และไม่มีการส่งสัญญาณอะไรเลย แต่ได้รายงานถึงยานหลบหนีฉุกเฉินลำหนึ่งที่หลุดออกมาจากยานแทนทีฟ4 เพราะคิดว่าน่าจะมาจากอุบัติเหตุจากการปะทะแต่ในนั้นกลับไร้สิ่งมีชีวิต ดาร์ธเวเดอร์รู้ทันทีว่าเจ้าหญิงเลอาได้ซ่อนแผนผังไว้ที่ยานหลบหนีฉุกเฉินที่หลุดและตกลงไปยังดาวทาทูอีนแล้ว เขาได้ส่งทีมหน่วยพายุทรายไปตามเก็บยานหลบหนีฉุกเฉินมาอย่างเร่งด่วน หลังจากนั้นสั่งให้ยานมุ่งหน้าไปยังดาวมรณะ  ภายหลังจากการโจมตีของดาร์ธเวเดอร์ก็ทำให้เหล่าบรรดานายทหารระดับสูงและกองทัพจักรวรรดิก็เกิดความรู้สึกเป็นกังวลว่าจะเกิดความวุ่นวายแน่แต่จักรพรรดิพัลพาทีนได้ทำให้คลายความกังวลด้วยการประกาศยุบสภาจักรวรรดิและแต่งตั้งมอร์ฟฟเป็นผู้ปกครองเขตดาวต่างๆซึ่งถือว่ามีอำนาจในด้านกฎหมายโดยใช้หลักการทางจิตวิทยาของความกลัวต่อดาวมรณะ

ณ.ดาวมรณะ อาวุธสุดยอดแห่งจักรวรรดิกาแลกติก เหล่าบรรดานายทหารระดับสูงได้ประชุมหารือเกี่ยวกับภัยคุกคามจากพันธมิตรกบฏและความกังวลถึงความเป็นไปได้ที่สภาจักรวรรดิจะสนับสนุนพันธมิตรกบฏ แต่แกรนด์มอฟฟ์ วิลฮัฟ ทาร์คินได้มาแจ้งข่าวการประกาศยุบสภาจักรวรรดิให้ได้รับทราบและบอกทุกคนว่าไม่ต้องกลัวอะไรทั้งนั้น แต่นายพลแคสซิโอ แทกเก(Cassio Tagge)ก็ได้แสดงความวิตกกังวลว่า หากพันธมิตรกบฏได้แผนผังดาวมรณะและพบจุดอ่อนก็จะกลายเป็นหายนะต่อจักรวรรดิแน่ ดาร์ธ เวเดอร์ได้คลายความกังวลว่า แผนผังนั้นจะต้องกลับมาอยู่ในมือในไม่ช้า แต่หัวหน้าแห่งกองทัพเรือโคแนน อันโตนิโอ มอนตีได้บอกว่า ตนนั้นไม่สนใจว่า พันธมิตรกบฏจะได้แผนผังดาวมรณะไปและถึงจะโจมตีก็จะต้องพบล้มเหลวอย่างแน่นอน ดาวมรณะคืออำนาจสูงสุดในจักรวาลจึงเสนอให้มีการใช้ซะ แต่ดาร์ธ เวเดอร์ได้กล่าวเตือนว่า อย่าได้มั่นใจในเทคโนโลยีนักเพราะมันเทียบไม่ได้เลยกับอำนาจแห่งพลัง แต่มอนตีกลับไม่สนใจแถมยังเยาะเย้ยกับเวเดอร์ว่า พลังเป็นเรื่องที่งมงายไร้สาระ ขนาดแผนผังยังแย่งชิงกลับคืนมาไม่ได้หรือไม่ก็ยังไม่มีดวงตาทิพย์ในการค้นหาฐานลับพันธมิตรกบฏ ด้วยความโกรธของดาร์ธ เวเดอร์จึงใช้พลังบีบคอมอนตีหมายจะฆ่าให้ตายแต่ทาร์คินได้ห้ามและปล่อยเขา เวเดอร์ยอมทำตามแต่โดยดี ทาร์คินได้ตำหนิที่ทั้งคู่ทะเลาะกัน และบอกว่า ดาร์ธ เวเดอร์จะต้องตามหาและพบแผนผังนั้นก่อนที่ดาวมรณะจะเสร็จสมบูรณ์ หลังจากนั้นก็จะบดขยี้พันธมิตรกบฏให้ราบคาบอย่างแน่นอน

หลังจากนั้นดาร์ธ เวเดอร์ได้พยายามบีบเค้นเจ้าหญิงเลอาให้เปิดเผยฐานลับของพันธมิตรกบฏถึงกับได้ใช้ดรอย์จับผิด(Interrogator droids)เพื่อทรมานให้คลายความลับออกมา แต่เธอกลับสามารถรับมือกับมันได้และไม่ยอมคลายความลับออกมา ดาร์ธ เวเดอร์ก็จนใจจึงได้ไปรายงานกับแกรนด์มอฟฟ์ทาร์คินและบอกว่า คงจะใช้เวลานานมากกว่าเธอจะยอมบอก ในขณะเดียวกันดาวมรณะได้เสร็จสมบูรณ์แล้ว ทาร์คินได้บอกกับเวเดอร์ว่า มีวิธีหนึ่งที่จะดลใจในอีกแบบหนึ่ง เวเดอร์เกิดความสงสัยแต่ทาร์คินไม่ได้บอกแต่สั่งให้มุ่งหน้าไปยังดาวอัลเดอราน ดาวบ้านเกิดของเจ้าหญิงเลอา เมื่อมาถึงแล้ว ทาร์คินได้ข่มขู่เจ้าหญิงเลอาว่าถ้าไม่บอกยอมเผยฐานทัพลับของพันธมิตรกบฏ ดาวอัลเดอรานจะเป็นดาวดวงแรกที่ต้องสังเวยให้กับดาวมรณะ เมื่อไม่มีทางเลือก เธอยอมเผยว่าฐานทัพลับอยู่ที่ดาวแดนทูอีน แต่ทาร์คินกลับไม่รักษาสัญญาโดยอ้างว่าดาวแดนทูอีน อยู่ไกลเกินกว่าลำแสงซูเปอร์จะยิงถึงแต่ถึงอย่างไรก็ตาม ก็จะจัดการพันธมิตรกบฏให้สิ้นซากในไม่ช้า และแล้วดาวอัลเดอรานก็ได้ถูกทำลายด้วยลำแสงซูเปอร์ ประชาชนนับล้านในดาวอัลเดอรานรวมทั้งเบล ออร์กานา ผู้นำและผู้ก่อตั้งพันธมิตรกบฏก็ได้ตายหมดสิ้น เจ้าหญิงเลอารู้สึกสิ้นหวัง และเสียใจเป็นอย่างมาก และแล้วข่าวของการทำลายดาวอัลเดอรานก็ได้แพร่สะพัดไปทั่ว ทำให้จักรวาลตกอยู่ในความหวาดผวา และเกรงกลัวต่ออำนาจของจักรวรรดิ

## การประลองที่ดาวมรณะ

ต่อมาทาร์คินได้ส่งคนไปสำรวจที่ดาวแดนทูอีนตามที่เจ้าหญิงเลอาบอกแล้ว ผลปรากฏว่าดาวแดนทูอีนเป็นฐานทัพของพันธมิตรกบฏจริงแต่ถูกทิ้งร้างไปแล้ว ทาร์คินรู้ทันทีว่าถูกเจ้าหญิงเลอาหลอกก็เกิดหัวเสียมาก เวเดอร์คาดเดาได้ทันทีว่า เจ้าหญิงเลอาไม่มีวันทรยศกับพวกพันธมิตรกบฏ ทาร์คินได้สั่งให้ประหารเจ้าหญิงเลอาทันที ในเวลาต่อมาก็ได้รับรายงานว่า ได้พบและดักจับยานปริศนาลำหนึ่งเข้าที่บริเวณซากดาวอัลเดอรานที่ถูกทำลายซึ่งเป็นยานที่หลบหนีออกจากท่าจอดยานที่มอสอิสลี่ย์ ณ ดาวทาทูอีน เวเดอร์ได้บอกกับทาร์คินว่า มีคนพบแผนผังดาวมรณะและตั้งใจจะนำไปกลับคืนให้เจ้าหญิงเลอา บางทีเธออาจจะมีประโยชน์อยู่ หลังจากนั้นเวเดอร์ได้ไปที่ท่าจอดยานซึ่งได้รับรายงานจากนายทหารว่า ได้ทำการตรวจค้นยานที่ถูกดักจับแล้วแต่กลับไร้คนขับจึงเชื่อว่าน่าจะสละยานไปแล้วและไม่พบดรอย์ในยานเลย เวเดอร์จึงสั่งให้ส่งทีมตรวจสอบยานให้ละเอียดทุกซอกทุกมุม ในขณะเดียวกัน เวเดอร์เกิดมีความรู้สึกถึงพลังที่แปลกประหลาดที่เขาคุ้นเคยแต่กลับคิดไปเอง ต่อมาเวเดอร์ได้ทบทวนความรู้สึกถึงพลังนี้ มันทำให้เขาได้นึกถึงอดีตอาจารย์ที่เขาเคียดแค้นมาตลอดหลายสิบปีซึ่งได้ทำให้เขารู้ว่า โอบีวัน เคโนบี อาจารย์เก่าได้อยู่บนดาวมรณะนี้ เวเดอร์ได้ตรงเข้าไปหาทาร์คินเพื่อรายงานถึงการมาของโอบีวัน ทาร์คินกลับรู้สึกฉงน และถามว่าอะไรที่ทำให้คิดแบบนี้ เวเดอร์ได้บอกว่าเขาสัมผัสได้ถึงความรู้สึก และการเคลื่อนไหวของพลังได้ครั้งตั้งแต่สมัยที่เป็นลูกศิษย์ แต่ทาร์คินกลับไม่ได้ให้ความสนใจแต่อย่างใดและได้บอกว่าคนที่ชื่อ โอบีวัน เคโนบี ได้ตายไปนานแล้วและนิกายเจไดก็สูญสิ้นไปจากจักวาล และพลังที่เจไดและเวเดอร์เชื่อเป็นสิ่งที่งมงายและไร้สาระ เมื่อเวเดอร์ได้ฟังดังนั้นก็เกิดไม่พอใจที่ทาร์คินกำลังดูถูกอำนาจแห่งพลัง ในระหว่างโต้เถียงกัน ทั้งคู่ก็ได้รับรายงานถึงเกิดการแหกคุกที่ห้องคุมขังเจ้าหญิงเลอา ทาร์คินได้สั่งเปิดอำนาจฉุกเฉินเพื่อปราบปราม เวเดอร์ยืนกรานว่าโอบีวันอยู่ที่นี่จริงๆ ทาร์คินจึงยอมเชื่อในที่สุด และเตือนเวเดอร์ว่า จะต้องไม่ปล่อยให้โอบีวันหลบหนีไปได้อย่างเด็ดขาด แต่เวเดอร์ตอบว่า ครั้งนี้การหลบหนีก็ไม่ใช่ความประสงค์ของโอบีวัน และตนจะเป็นคนที่จะไปเผชิญหน้าและปลิดชีพเขาด้วยน้ำมือของตนเอง

#### การทำลายดาวมรณะ
ขณะที่ทาร์คินสั่งทหารนำดาวมรณะไปทำลายดาวยาวิน 4 นั้นกองทัพกบฏส่งยานจู่โจมและยานทิ้งระเบิดมาโจมตีทำลายดาวมรณะ เวเดอร์นำกองยานจู่โจมฝ่ายจักรวรรดิ เข้าทำลายยานกบฏราวกับใบไม้ร่วง ขณะที่ลุค สกายวอล์คเกอร์กำลังทำการโจมตีรอบสุดท้าย เวเดอร์ซึ่งขับยานจู่โจมรุ่น TIE Advanced x1 กระหน่ำยิงใส่(โดยสัมผัสความรู้สึกถึงพลังในยานของลุค) แต่กลับถูกยานมิลเลนเนียม ฟอลคอน ยิงใส่จนยานกระเด็นออกจากดาวมรณะ ทำให้ลุคสามารถทำลายดาวมรณะได้สำเร็จ
ส่วนเวเดอร์หลังจากควบคุมยานให้สมดุลและหลบหนีไปสมทบกับกองเรือจักรวรรดิเพื่อนำกำลังไปถล่มที่ยาวิน 4 แต่กลับสายเกินไปเพราะพวกกบฏได้หลบหนีออกจากดาวไปแล้ว และข่าวของดาวมรณะได้ถูกทำลายโดยนักบินหนุ่มฝ่ายกบฏเพียงคนเดียวก็ได้แพร่สะพัดไปทั่วกาแลคซี่ และทำให้ดาวน้อยใหญ่เริ่มที่จะไม่เกรงกลัวต่อจักรวรรดิ เวเดอร์ต้องพบกับความโกรธของจักรพรรดิพัลพาทีน ทำให้เขาถูกลดอำนาจ แต่เวเดอร์ก็ได้เกิดความสงสัยว่า นักบินหนุ่มฝ่ายกบฏเป็นใคร เหตุใดถึงสัมผัสพลังจากเขาคนนั้นได้ จึงได้พยายามสืบดู โดยจ้างนักล่าค่าหัวที่ชื่อ โบบา เฟตต์ ไปตามจับนักบินหนุ่มคนนั้น สุดท้าย โบบา เฟตต์ ทำพลาด แต่ก็ได้บอกชื่อให้แก่เวเดอร์ว่า นักบินหนุ่มผู้นั้นมีนามว่า ลุค สกายวอลเกอร์ เวเดอร์ถึงกับชะงักไป และเกิดความโกรธแค้นต่อจักรพรรดิพัลพาทีน เพราะในอดีตที่เขาได้พ่ายแพ้ต่อโอบีวัน และถูกผนึกในชุดเกราะสีดำมืด เขาได้ถามถึงแพดเม่ ผู้เป็นภรรยาว่าปลอดภัยหรือไม่ แต่จักรพรรดิกลับตอบว่าภรรยาของเวเดอร์ได้ตายไปแล้ว โดยไม่ได้บอกว่าลูก ๆ ของเขายังมีชีวิตอยู่ ณ ตอนนั้นเองเวเดอร์จึงได้รู้ว่าตนมีบุตรชาย และได้ตั้งใจว่าจะชักจูงให้เข้าสู่ด้านมืด เพื่อร่วมมือโค่นล้มจักรพรรดิ ปกครองกาแลคซี่ร่วมกันสองพ่อลูกไปตลอดกาล

## โจมตีที่ฮอธ

#### ไล่ล่ายานมิลเลนเนียม ฟอลคอน
หลังจากที่กลุ่มกบฎนำโดยเจ้าหญิงเลอา และลุค สกายวอล์คเกอร์ รวบรวมกำลังพลสำเร็จ พวกเขาก็ทำการตั้งฐานทัพลับที่ดาวฮอธ ซึ่งเป็นดาวที่มีน้ำแข็งปกคลุมทั้งดวง แต่ก็มิอาจรอดพ้นสายตาของฝ่ายจักรวรรดิ ซึ่งส่งหุ่น โพรบดรอยด์ กระจายไปทั่วกาแลคซี่ ควานหาฐานทัพฝ่ายกบฎ หลังลุคได้รับการช่วยเหลือกลับมาที่ฐาน ฝ่ายจักรวรรดิก็ส่งกองกำลังมาถล่มทันที ลุคและพวกพ้องจึงเคลื่อนทัพเข้าปะทะ เพื่อต้านไว้จนกว่าจะลำเลียงกองยานหลบหนีได้หมด และสามารถล้มยานเกราะ AT-AT ได้ 3 ตัว ก่อนฝ่ายกบฎจะหลบหนีออกจากดาวได้ทันท่วงที เวเดอร์รีบรุดมายังฐานทัพกบฎ แต่ก็ไม่ทันเสียแล้ว ฮานและพวกพ้องพร้อมกับยานมิลเลนเนียม ฟอลคอน ได้ออกบินหลบหนีไปทันเวลาอย่างฉิวเฉียด เวเดอร์หัวเสียเป็นอย่างมากจนทำร้ายนายทหารไปอีกหนึ่งคน

#### ประลองกับลูกชาย

ด้วยกลอุบายที่เวเดอร์จับตัวพวกฮานขังไว้ที่นครเมฆา ลุค สกายวอล์คเกอร์ ก็รีบรุดเดินทางมาที่ดาวเบสพินตามที่เขาคาดการณ์ไว้ไม่ผิด โดยเขาสั่งให้เตรียมเครื่องแช่แข็งคาร์บอนไนต์ไว้ สำหรับพันธนาการสกายวอล์คเกอร์หนุ่ม กลับไปมอบให้จักรพรรดิ จนกระทั่งลุคได้เข้ามายังห้องที่เขารออยู่ และเวเดอร์ก็ปรากฏตัวขึ้น ลุคไม่รอช้า รีบชักกระบี่แสงออกมา เวเดอร์เห็นดังนั้นจึงเปิดฉากดวลทันที ด้วยประสบการณ์ที่มากกว่าก็ทำให้เขาได้เปรียบสกายวอล์คเกอร์หนุ่ม โดยเขาใช้เพียงแค่มือเดียวในการประดาบกับลุคได้อย่างสบาย ๆ แต่ลุคเองก็มีพรสวรรค์ด้านพลังอยู่เช่นกัน จึงสามารถต้านทานเวเดอร์ได้ระดับหนึ่ง เวเดอร์ต่อสู้ไปด้วย และทำทีเป็นล่าถอยด้วยเพื่อให้ตายใจ ก่อนจะใช้พลังโยนสิ่งของรอบข้างใส่ ทำให้ลุคเสียหลักตกลงไปชั้นล่าง เวเดอร์ไล่ต้อนอย่างไม่ลดละจนสามารถตัดมือขวาของลุคได้ เวเดอร์พยายามโน้มน้าวให้เขาเข้าสู่ด้านมืด แต่ลุคยังคงขัดขืน เขาจึงเผยความจริงว่าตนคือพ่อของลุค สกายวอล์คเกอร์หนุ่มที่ได้ฟังความจริงทั้งตกใจและไม่อยากยอมรับความจริง เวเดอร์ยังคงพยายามกล่อมให้ลูกชายมาเข้าร่วมอุดมการณ์ด้วย แต่ลุคกลับเลือกที่จะทิ้งตัวลงสู่เบื้องล่าง สร้างความแปลกใจให้เวเดอร์ไม่น้อย แต่ท้ายที่สุดเขาก็รู้ว่าลูกชายยังมีชีวิตอยู่ โดยสื่อจิตถึงกันผ่านพลัง 
 

## ยุทธการเอนดอร์ (ปีที่ 4 หลังยุทธการยาวิน)
#### สร้างดาวมรณะดวงใหม่และสงครามครั้งสุดท้าย
ในขณะนั้น กองทัพซิธยังหลงเหลืออยู่เพียงแค่ 2 คน คือดาร์ธ เวเดอร์ และ จักรพรรดิพัลพาทีน หรือ ดาร์ธ ซิเดียส จักรพรรดิพัลพาทีน ได้ออกคำสั่งแก่ทหารให้สร้างดาวมรณะดวงที่ 2 เพื่อกำจัดพวกอัศวินเจไดที่ยังหลงเหลืออยู่ ทำให้ลุค สกายวอล์คเกอร์ เจ้าหญิงเลอา ออร์กานา ฮาน โซโล และชิวแบคคา ต้องขึ้นยานมิลมิลเลนเนี่ยม ฟาลค่อน และขับตรงไปยังดาวมรณะดวงใหม่เพื่อยิงระเบิด ลุค สกายวอล์คเกอร์ได้บุกเข้าไปด้านในของดาวมรณะ และเข้าสู่ห้องบัลลังก์ของจักรพรรดิ จักรพรรดิและดาร์ธ เวเดอร์พยายามเกลี้ยกล่อมให้ลุคเข้าสู่ด้านมืด โดยให้ลุคพยายามฆ่าเวเดอร์ผู้เป็นพ่อ แต่ลุคนั้นเลือกที่จะอยู่ด้านสว่าง ทำให้เวเดอร์โกรธและใช้กระบี่แสงโจมตีลุค ในขณะที่ลุคและดาร์ธ เวเดอร์ได้ดวลดาบกันนั้น ดาร์ธ เวเดอร์ได้บอกแก่ลุคว่า ถ้าลุคเลือกที่จะอยู่ด้านสว่าง ก็ต้องให้เลอาผู้เป็นน้องสาวเข้าด้านมืดแทน ทำให้ลุคโกรธและเอาชนะเวเดอร์ได้โดยตัดมือขวาของเวเดอร์ขาด

จักรพรรดิพัลพาทีนได้สั่งให้ลุคสังหารดาร์ธ เวเดอร์ เพื่อจะได้เข้าสู่ด้านมืดอย่างเต็มตัว โดยบอกว่า *"ความเกลียดทำให้เจ้าแข็งแกร่ง"* แต่ลุคเลือกที่จะอยู่ด้านสว่างตามเดิม และแสดงจุดยืนว่าเขายังคงเลือกวิถีแห่งเจได ซึ่งก็คือ "การไม่ฆ่าใครก็ตามที่หมดทางสู้" นั่นทำให้จักรพรรดิโกรธและใช้พลังสายฟ้า เพื่อฆ่าลุคต่อหน้าดาร์ธ เวเดอร์

#### กลับคืนด้านสว่างและเสียชีวิต
ในขณะที่ลุคกำลังจะเสียชีวิต ดาร์ธ เวเดอร์ ไม่อาจทนเห็นลูกชายรับความทรมานได้อีกต่อไป จึงเกิดความรู้สึกสำนึกผิด และกลับสู่ด้านสว่าง เขาได้ทำตามคำทำนายของเจได คือการนำ "สมดุล" มาสู่พลัง และสังหารจักรพรรดิ โดยทุ่มลงไปในเตาปฏิกรณ์ของดาวมรณะดวงที่ 2 เพื่อช่วยชีวิตลูกชาย แต่ทว่าเวเดอร์ถูกสายฟ้าของจักรพรรดิช็อตเข้าเต็ม ๆ ทำให้เครื่องพยุงชีพของเขาเสียหาย สิ่งสุดท้ายที่เขาอยากทำก่อนตายคือเห็นลูกชายของเขาด้วยตาของตนเอง ลุคยอมทำตาม และถอดหน้ากากที่น่ากลัวซึ่งปิดบังใบหน้าของพ่อของเขามากว่า 20 ปี อนาคินขอบคุณลูกชายที่ช่วยให้เขากลับคืนด้านสว่างได้และมันทำให้เขารู้ว่าเจ้าหญิงเลอาที่ตามจับได้ถึงสองครั้งนั้นคือลูกแฝดคนสุดท้องนั่นเอง มันเป็นครั้งแรกที่เขาสำนึกผิดทุกการกระทำที่เขาทำไว้เมื่อเป็นซิธ อีกครั้งที่อนาคิน สกายวอล์คเกอร์ได้พบกับความสงบ และเป็นหนึ่งเดียวกับพลังตลอดไป ส่วนร่างและชุดเกราะที่เหลือของเขา ลุคได้นำไปเผาที่เอนดอร์ใกล้หมู่บ้านชนพื้นเมือง และอนาคินได้พบกับอาจารย์ทั้ง 2 ของเขาอีกครั้งในสภาพดวงจิต (Force Ghost) ในท้ายที่สุด 
ทว่าในช่วง 34 ปีหลังยุทธการยาวินซากหมวกชุดเกราะของเวเดอร์ที่ถูกเผาทำลายได้ถูกเก็บไป และกลายเป็นที่บูชาของ ไคโลเร็น หรือ เบ็น โซโล ผู้เป็นหลานชายของเขา บุตรของเจ้าหญิงเลอา และเป็นอัศวินดำแห่งปฐมภาคี

#### การเปิดเผยอดีต (legend)

ในปีที่ 35 หลังยุทธการยาวิน ขณะที่ลุค สกายวอล์คเกอร์ซ่อมอาร์ทู ดีทู อาจารย์เจไดพบกับโฮโลแกรมบันทึกภาพอนาคิน สกายวอล์คเกอร์และแพดเม่ อมิดาล่า ซึ่งอนาคินกล่าวกับภรรยาของเขาว่าเขาฝันว่าแพดเม่ตายตอนคลอดลูก 

ปีต่อมา ลุคยังได้ดูโฮโลแกรมที่อนาคินสังหารเจไดในวิหารเจได จากนั้นไม่นาน ในสงครามสวาร์ม ลุคต้องตกใจเมื่อพบสาเหตุเบื้องหลังจากตายของแม่ของเขาและเลอา เมื่อลุคดูโฮโลแกรมที่ฉายให้เห็นถึงพ่อของเขาใช้พลังบีบคอแพดเม่ที่บันทึกไว้โดยอาร์ทู ดีทู

หลังจากที่ลุคตาย ในปีที่ 137 หลังยุทธการยาวิน อนาคินปรากฏตัวในนิมิตพลังของเคด สกายวอล์คเกอร์ หนึ่งในหลานของเขา ในนิมิต เขาปรากฏตัวเป็นตอนที่เขาเข้าด้านมืดและสู้กับเมซ วินดู จากนั้นก็กลายเป็นดาร์ธ เวเดอร์และดวลกับเคด หลังจากเอาชนะเคด เวเดอร์ถอดหมวกของเขาออก แสดงให้เห็นถึงใบหน้าที่ถูกเผาของเขา และเตือนเคดถึงอันตรายของด้านมืด แทนที่จะให้การเตือนง่ายๆ เกี่ยวกับด้านมืด อนาคินเตือนหลานของเขาว่าเขาต้องควบคุมพลังและความโกรธของเขา เกราะกลัวว่ามันจะทำร้ายเขา เหมือนกับตอนที่อนาคินทำในตอนที่ดวลกับโอบีวัน เคโนบีบนมุสตาฟาร์

## แพดเม่และฉมี
ชีวิตของอนาคินผูกพันกับผู้หญิงสองคนมากที่สุดคือ ฉมี แม่ของเขา และแพดเม่ ภรรยาของเขา เขามีความสัมพันธ์แม่ลูกที่แน่นแฟ้นกับแม่ของเขา มันปวดร้าวที่ต้องทิ้งเธอไว้บนทาทูอีนขณะที่เขามุ่งหน้าสู่คอรัสซังเพื่อทำตามฝันของเขา และเขานับถือในความอดทนของเขาตลอดชีวิตที่ยากลำบากในการเป็นทาส โดยเฉพาะช่วงเวลาที่เขาตัดสินใจจากทาทูอีนไป การจากไปอย่างเร็วของเธอตอนที่เขาอายุได้สิบเก้าปีสะเทือนใจเขามาก และเขาสัญญาว่าจะไม่ยอมปล่อยให้คนที่เขารักถูกทำร้ายอีก กล่าวคือโอบีวัน เคโนบี อาจารย์ของเขา และแพดเม่ อนาคินพบราชินีที่ปลอมตัวมาตอนที่เขายังอยู่ที่มอส เอสปา ที่ที่ซึ่งเธอแสดงตนเป็นสาวรับใช้ หลังจากยุทธการธีด เขายังคงเฝ้าคิดถึงเธอ หลังจากที่ผจญภัยมาด้วยกัน เธอเริ่มมีใจให้กับเขา และทั้งสองก็แต่งงานกันตอนที่สงครามโคลนเริ่มต้นขึ้น ถึงแม้ว่าพวกเขาจะได้พบกันยากมาก อนาคินรักและสัญญาว่าจะปกป้องแพดเม่ ตั้งแต่ที่เขาไม่สามารถช่วยชีวิตแม่เอาไว้ได้ ในตอนท้าย ความกลัวของเขาต่อแพดเม่ (ผู้ที่ถูกเชื่อว่าตายตอนคลอดเด็ก) ได้ทำให้เขาเข้าสู่ด้านมืด - อย่างไรก็ตามความทรงจำของเขาที่ได้อยู่กับเธอ และความช่วยเหลือจากลุค จึงช่วยให้เขากลับสู่แสงสว่างเพื่อปกป้องครอบครัวเขาอีกครั้ง

## ลุคและเลอา
อนาคินมีลูกแฝดสองกับแพดเม่ ถึงแม้ว่าเขาไม่เคยรู้จนกระทั่ง 20 ปีต่อมาหลังจากที่พวกเขาเกิด ทั้งสองเกิดที่ฐานลับบนโพลิสแมสซา และแม่ของพวกเขา แมดเม่ ก็ตายไม่นานหลังจากที่พวกเขาเกิด ลุคคนพี่ ถูกเลี้ยงดูที่ ทาทูอีน (ซึ่งยังเคยเป็นบ้านเกิดของอนาคิน สกายวอล์คเกอร์) โดยน้องชายต่างพ่อของอนาคิน โอเวน ลาร์ส และภรรยาของเขา เบรู ลาร์ส ในฐานะลุงและป้า เขายังได้เดินตามรอยเท้าพ่อของเขา และกลายมาเป็นเจไดที่ทรงพลังในที่สุด เลอาถูกเลี้ยงดูโดยครอบครัวราชวงศ์แห่งอัลเดอรานในเมืองหลวง อัลเดอรา เธอถูกตั้งชื่อว่า เลอา ออร์กาน่า ซึ่งต่อมาได้เปลี่ยนเป็น เลอา ออร์กาน่า โซโล เมื่อเธอแต่งงานกับฮาน เธอได้เดินตามรอบเท้าแม่ของเธอ กลายมาเป็นวุฒิสมาชิกที่ทำหน้าที่เพื่อกาแลกซี่ และยังเป็นนายพลผู้บัญชาการของพันธมิตรกบฏ ซึ่งเป็นมรดกที่แม่เธอสร้างไว้ให้ เด็กทั้งสองถูกซ่อนจากฝ่ายจักรวรรดิ รวมถึงพ่อของพวกเขา และเด็กทั้งสองคนเองก็ยังไม่รู้จักกัน จนกระทั่งพวกเขาอายุได้ยี่สิบปี และพบว่าพวกเขาเป็นพี่น้องในเวลาต่อมา ในตอนท้าย ทั้งคู่มีบทบาทที่เป็นเสมือนกุญแจในการเอาชนะจักรวรรดิและซิธ แต่เป็นลุคที่เอาชนะดาร์ธ เวเดอร์ และช่วยอนาคิน สกายวอล์คเกอร์ กลับสู่ด้านสว่าง ในฐานะเจไดที่แท้จริง ขณะที่เลอาได้นำอิสรภาพคืนสู่ผู้คน ในฐานะผู้นำของสาธารณะรัฐใหม่

## ลักษณะภายนอก

เมื่อตอนเขาเป็นผู้ใหญ่ เขามีความสูง 1.85 เมตร (6 ฟุต) ผมของเขาเปลี่ยนจากผมตรงสีบลอนด์ในวัยเด็กมาเป็นผมหยักศกสีบลอนด์เข้มในวัยผู้ใหญ่ ในช่วงแรกอนาคินยังไว้ทรงผมตามระเบียบของเจไดพาดาวัน ก่อนจะตัดเปียและไว้ผมยาวเหมือนอัศวินเจไดทั่วไปในเวลาต่อมา หลังจากที่ได้รับบาดเจ็บสาหัสที่แขนขวาของเขา—ตั้งแต่ข้อศอกลงไป-จากการต่อสู้กับเคาท์ดูกู เขาได้รับแขนกลมาแทนซึ่งต่อมาก็ได้รับความเสียหาย และสร้างขึ้นใหม่โดยตัวเขาเองพร้อมใส่ถุงมือสีดำคลุมทับอีกที

ภาพเหมือนของเขาและอาจารย์ของเขาถูกใช้เป็นโฮโลแกรมเพื่อฝึกพลแม่นปืนโคลนให้แยกแยะระหว่างมิตรกับศัตรู

ในช่วงสงครามโคลน เขาได้รับแผลเป็นบริเวณใกล้ตาขวาของเขา จากคมกระบี่แสงของเจไดมืด อาซาจ เวนเทรสส์ และเขายังได้รับแผลเป็นอีกหลายครั้งในช่วงต้นสงครามโคลน อนาคินสวมชุดเจไดตามแบบประเพณี แต่มันก็มีสีที่เข้มกว่าของเจไดคนอื่น ๆ —สีน้ำตาลเข้มและสีดำ ผ้าพาดไหล่ของเขาทำมาจากผ้าสังเคราะห์และหนังเทียม นอกจากนี้กระบี่แสงของเขาก็ไม่เหมือนกับของเจไดคนอื่น ๆ ในนิกาย

ในฐานะลอร์ดมืดแห่งซิธ ดวงตาของอนาคินกลายเป็นสีเหลืองอมสีเแดงเพลิงเมื่อเขาโกรธ แต่จะกลับมาเป็นปกติเมื่อเขาสำนึกผิดหรือเสียใจ และผิวหนังของเขาก็ซีดอย่างเห็นได้ชัด ในช่วงแรกที่แปรพักตร์ไปอยู่ฝ่ายซิธ เวเดอร์ยังคงสวมชุดเจได และใช้กระบี่แสงสีฟ้าเล่มเดิม เพื่อที่จะปกปิดตัวตนจากเหยื่อของเขา แต่ก็ไม่อาจตบตาเหล่าเจไดในวิหารได้เพราะกลิ่นอายด้านมืดจากตัวเขา ขณะที่เขานำกำลังเข้าบุกวิหารเจไดและไล่สังหารทุกคน  

หลังจากพ่ายแพ้ให้กับอดีตอาจารย์ของเขา โอบีวัน เคโนบี เวเดอร์เปลี่ยนรูปร่างไปมากจากการบาดเจ็บและถูกไหม้โดยลาวาบนมุสตาฟาร์ รวมไปถึงแผลเป็นที่น่ากลัวและร่างกายที่พิการของเขา ปอดของเขาถูกเผาไหม้ ทำให้เขาหายใจอย่างปกติไม่ได้ เหมือนกับดาร์ธ ไซออนเมื่อหลายพันปีก่อนหน้า เพียงแต่ความเกลียดชังและความโหยหาในการแก้แค้น ทำให้เขายังมีชีวิตอยู่ และด้วยเหตุนี้เขาจึงรอดจากความตายมาได้แม้จะมีอาการสาหัส

เมื่อดาร์ธซีเดียส เข้าช่วยเหลือเวเดอร์ เขารู้ว่าเครื่องช่วยชีวิตแบบจักรกลเท่านั้นที่จะทำให้ศิษย์ใหม่ของเขามีชีวิตต่อไปได้ ท่อนแขนกลแบบใหม่ถูกติดตั้ง และเครื่องช่วยหายใจถูกใส่เข้ากับชุดเกราะของเขา เขาถูกบังคับให้ต้องสวมเกราะตลอดเวลา ยกเว้นตอนที่เขานั่งสมาธิในห้องส่วนตัว หรือรักษาตัวในถังแบ๊คทาร์

มันยังทำให้เขาดูน่ากลัวมากขึ้นยิ่งกว่าชื่อเสียงในอดีตของเขาเสียอีก ชุดเกราะทำให้เวเดอร์มีรูปร่างที่สูงกว่าเดิม เขามีความสูง 2.02 เมตรเมื่อสวมเกราะ และมีน้ำหนักที่เพิ่มขึ้น ทำให้เขาดูเด่นเป็นสง่า ท่ามกลางผู้ใต้บังคับบัญชาของเขา ทุกคนต่างหวาดกลัวเมื่อต้องเผชิญหน้าเวเดอร์ แม้แต่กับผู้ใต้บังคับบัญชาของเขาเอง เวเดอร์มีเสียงหายใจที่เป็นเอกลักษณ์ที่ทำให้คนของเขาและศัตรูต้องสั่นสะท้าน เมื่อได้ยินเสียงอันน่าสะพรึงนี้ ในตอนแรกที่เขาใส่ชุด เวเดอร์คาดว่ามันจะลดความสามารถของเขาไปมาก ทำให้เขาต้องใช้พลังเพื่อพยุงตัวเองในการเดินได้ในสัปดาห์แรก ๆ ที่เขาสวมชุด นอกจากนี้ มันยังไม่สะดวกสบายที่จะสวมใส่หรือถอดออกนัก หากไม่มีเครื่องจักรช่วย เวเดอร์เปรียบเปรยชุดเกราะของเขาว่าเป็นเสมือน โลงศพโลหะเคลื่อนที่ แต่หลังจากนั้นเขาก็พบว่าตนยังสามารถเคลื่อนไหวได้อย่างมีประสิทธิภาพอยู่หลังจากที่คุ้นชินกับชุดแล้ว

เช่นเดียวกันกับที่มันช่วยรักษาชีวิตของเขา เกราะของดาร์ธ เวเดอร์ทำให้เขามีพละกำลังที่แข็งแกร่งขึ้น และมีความยืดหยุ่นมากขึ้น วัสดุเหล่านี้ เมื่อควบคู่กับการใช้พลังของเขา เวเดอร์สามารถทำการต่อสู้ได้ทั้งวัน มันยังทำให้เขาเพิกเฉยต่อการบาดเจ็บของเขา ในตอนที่เขาสู้อย่างบ้าคลั่งอีกด้วย เวเดอร์รับการรักษาแบบทั่วไป ไม่ว่าจะในห้องของเขาหรือผ่านทางชุดของเขา ด้วยสารเคมีที่พัลพาทีนเลือกว่าเหมาะสม สารพิษนี้ที่สร้างโดยนักบวชของจักรพรรดิใช้เพื่อทำให้แน่ใจว่าเวเดอร์จะไม่ทรยศ 

หลังจากที่เขาสำนึกผิดและกลับสู่ด้านสว่าง เขาได้ทำตามคำทำนายของเจได และสังหารจักรพรรดิ สิ่งสุดท้ายที่เขาอยากทำก่อนตายคือเห็นลูกชายของเขาด้วยตาของตนเอง ลุคยอมทำตาม และถอดหน้ากากที่น่ากลัวซึ่งปิดบังใบหน้าของพ่อของเขามากว่า 20 ปี สิ่งที่ปรากฏคือใบหน้าของชายผู้ร่วงโรย มีแผลเป็นที่แก้มข้างซ้าย และบนศีรษะ แววตาเศร้าหมอง ไม่มีความแค้นหลงเหลืออีก ศีรษะของอนาคินไร้ผมและไม่มีคิ้ว และผิวหนังของเขาซีดเนื่องจากไม่ได้ถูกแสงแดดมากว่า 2 ทศวรรษ สายตาที่อ่อนแรงและมืดมนมองดูลูกชายของเขา และแสดงให้เห็นถึงชีวิตที่เต็มไปด้วยความโศกเศร้าเสียใจ อีกครั้งที่อนาคิน สกายวอล์คเกอร์ได้สร้างความสมดุลแห่งพลัง และเป็นหนึ่งเดียวกับมันตลอดไป

หลังจากที่อนาคินตาย วิญญาณของเขากลายเป็นดวงจิตแห่งพลัง ในร่างนี้ อนาคินปรากฏร่างเป็นตอนที่เขาอายุประมาณยี่สิบปี เหตุผลก็อาจเป็นเพราะนั่นคือจิตสุดท้ายของเขาขณะที่ยังไม่เป็นซิธ

## พลังและความสามารถ
### พลังและความสามารถในพลัง

ความจริงที่ว่าอนาคินเกิดมาพร้อมกับจำนวนที่สูงสุดของมิดิคลอเรี่ยนในประวัติศาสตร์ของกาแลกติกและถูกกล่าวว่าเป็นผู้ที่ถูกเลือก นำมาซึ่งบทสรุปมากมายของพลังและความสามารถของเขา ในช่วงชีวิตของเขา เขาไม่ได้ประสบความสามารถสูงสุดของเขาอันเนื่องมาจากชะตากรรมของเขาที่เป็นวีรบุรุษในโศกนาฏกรรม แต่ก่อนที่เขาจะเข้าสู่ด้านมืด แม้ว่าจะเยาว์วัยและได้รับการฝึกที่น้อยก็ตาม (เนื่องมาจากอายุที่มากเกินไปของเขา) อนาคินก็ยังคงเป็นเจไดที่ทรงพลังที่สุดเท่าที่เคยมีมา หากเขาได้บรรลุถึงแก่นแท้อันสูงสุดของนิกาย เขาก็จะกลายเป็นทั้งเจไดและซิธที่ทรงพลังที่สุดในประวัติศาสตร์

อย่างไรก็ตาม หลังจากที่เขาตาย เขากลายเป็นหนึ่งเดียวกับพลัง แม้จะไม่ได้ฝึกวิชาเหมือนกับไควกอน โอบีวัน และโยดา ซึ่งนั่นก็เป็นการบรรลุถึงความสามารถสูงสุดของเขา โอบีวัน เคโนบี กล่าวกับเวเดอร์ก่อนที่เขาจะตายว่า "หากเจ้าล้มข้าได้ ข้าก็จะทรงพลังกว่าที่เจ้าจะจินตนาการได้เสียอีก" หากนั่นเป็นจริง ข้อสรุปก็คือ เมื่อละสังขารและรวมเป็นหนึ่งเดียวกับพลังแล้ว เจไดผู้นั้นจะบรรลุถึงพลังสูงสุดของเขาหรือเธอนั่นเอง

### อัศวินเจได

**นักบินที่เชี่ยวชาญ**: อนาคิน สกายวอล์คเกอร์เป็นชายที่มากความสามารถ เขาเป็นที่รู้จักในทักษะการบินของเขา ทักษะที่ได้รับชื่อเสียงจากการเป็นเจไดเอซ ด้วยกิติศัพท์ที่โด่งดังจึงมีคนกล่าวกันว่าเขาเป็นนักบินที่เก่งที่สุดในกาแลคซี่  ในช่วงที่เขาเป็นทาส เขาได้สร้างชื่อเสียงแก่ตนเองด้วยการเป็นนักแข่งพ็อดเรซเซอร์ เขาเป็นหนึ่งในมนุษย์ที่น้อยนักที่จะสามารถขับพ็อดเรซเซอร์ได้ ต้องยกความดีให้ทักษะด้านพลังของเขา อนาคินยังชนะการแข่งขันบูนทาอีฟคลาสสิกเมื่อายุได้ 9 ปี ซึ่งทำให้เขาได้รับอิสรภาพ อนาคินน้อยดึงดูดความสนใจจากผู้คนมากมายของสาธารณรัฐ ขณะในยุทธการนาบู เขาได้ขับยานนาบูสตาร์ไฟเตอร์และทำลายยานควบคุมดรอยด์ได้ ความสามารถของเขาสามารถชนะสงครามได้เพียงคนเดียวอย่างไม่ต้องสงสัย แต่นั่นการเริ่มฉายแววทักษะของเขา ในช่วงสงครามโคลน อนาคินเป็นหนึ่งในนักบินที่เก่งและมีชื่อเสียงมากที่สุดของสาธารณรัฐ เขามีความสมบูรณ์แบบในการเลือกการวางแผน ที่เป็นที่รู้จักที่สุดก็คือทักษะของเขาในการเปิดฉากยิงก่อนที่จะเข้าปะทะแนวของศัตรู ทำให้มีเวลาเล็กน้อยพอให้หลบหลีก เขายังได้แสดงทักษะในการไล่ตามศัตรูได้ดีพอ ๆ กับการหลบหนีศัตรู ซึ่งพรสวรรค์นี้ก็ส่งต่อมาถึงลูกชายของเขา ลุค สกายวอล์คเกอร์ ด้วยเช่นกัน ความสามารถของเขาดึงดูดความสนใจของสมุหนายกพัลพาทีนและคนในสภา ในยุทธการคอรัสซังท์ อนาคินสามารถนำยาน*อินวิซิเบิลแฮนด์*ลงจอดได้อย่างปลอดภัย แม้ว่าเขาจะขับมันแค่เพียงครึ่งลำก็ตาม และมันไม่ได้ถูกสร้างมาให้ลงจอดบนดาวเคราะห์ได้

**ช่างที่มีฝีมือ**: อนาคินเป็นช่างยนต์ที่มีความสามารถ เขาสามารถซ่อมได้ทุกอย่างตั้งแต่ดรอยด์จนไปถึงเครื่องขับดัน สกายวอล์คเกอร์น้อยเข้าใจได้อย่างรวดเร็วว่ามันทำงานอย่างไร และความรู้ในเครื่องยนต์ของเขาประกอบกับความสามารถในพลังทำให้เขาขับพาหนะและยานรบส่วนใหญ่ได้ เขาใช้ดรอยด์ของเขาเพื่อประกอบโอโทก้า 222 ของเขาขึ้นมาใหม่และแว่นตาที่ช่วยให้เขาทำงานด้านนี้ได้งานขึ้น เมื่อเขาอายุได้ 9 ปี เขาได้สร้างดรอยด์ชื่อซีทรีพีโอได้แม้ว่าจะมีชิ้นส่วนที่จำกัดเพื่อช่วยเหลือแม่ของเขา สำหรับการแข่งขันบูนทาอีฟคลาสสิก เขาได้ขับยานที่เขาสร้างขึ้นเองจากชิ้นส่วนที่เขาพบในร้านของวัตโต้ เมื่อเขาได้พบกับอดีตเจ้านาย อนาคินได้ใช้ทักษะในการซ่อมแซมเพื่อพิสูจน์ตัวของเขา ในสงครามโคลน อนาคินได้ดัดแปลงยานเดลต้า-7 อีเตอร์สปิริท สตาร์ไฟท์เตอร์และมีชื่อว่า*นางฟ้าสีคราม* อนาคินยังชอบดัดแปลงแก้ไขแขนกลของเขาอยู่บ่อยๆ ยานไทร์ แอดวานซ์ เอ็กซ์1 สตาร์ไฟท์เตอร์ ได้ถูกออกแบบมาเพื่อเวเดอร์โดยเฉพาะ มีมุมปีกที่กว้าง มีเครื่องยนต์ท้ายที่ยาวกว่ายานไทร์แบบทั่วไป นอกจากนี้ อนาคินยังสามารถเข้าใจในภาษาอิเลคทรอนิคได้อีกด้วย ทำให้เขาพูดคุยกับดรอยด์ได้

**ความหยั่งรู้พลังในตัว**: จำนวนมิดิคลอเรี่ยนที่นับไม่ได้ในตัวของเขานั้นทำให้เขากลายเป็นหนึ่งในเจไดที่ทรงพลังที่สุดในนิกายเจได และทำให้เขามองเห็นอนาคตของผู้อื่นได้ผ่านความฝัน อย่างไรก็ตาม มันยังสร้างความกลัวเขาด้วย จากการที่เห็นอนาคตมากไป เมื่อเขามาถึงวิหารเจไดในวัยเก้าปี เขาเริ่มพัฒนาความรู้ความสามารถได้อย่างรวดเร็วมากกว่าเพื่อนพาดาวันคนอื่น ๆ และเขายังมีความสามารถด้านการใช้พลังที่ทำให้คนสลบได้ 

**ผู้ใช้กระบี่แสงที่เก่งกาจ**: อนาคินยังเป็นหนึ่งในเจไดที่เก่งกาจด้านวิชากระบี่แสงที่สุดในนิกาย ในช่วงที่เป็นพาดาวัน อนาคินได้ฝึกรูปแบบที่ 5 ชิเอ็นและอาตารุเล็กน้อยซึ่งรวดเร็วกว่า เขาเริ่มศึกษารูปแบบที่ 5 อย่างจริงจัง หลังจากที่เขาพ่ายแพ้เคาท์ดูกูในการต่อสู้ที่จีโอโนซิส บ่งบอกถึงผลลัพธ์การฝึกได้อย่างชัดเจน ทักษะใน ชิเอ็น ของเขา และ การเปลี่ยนจากรูปแบบที่ 4 อาตารุ มาเน้นใช้ ชิเอ็น อย่างเต็มที่แทน เขาก็สามารถเอาชนะเคาท์ดูกูได้ในการดวลกันครั้งที่ 2 บนยานแม่*อินวิซิเบิลแฮนด์* ตั้งแต่นั้นมา อนาคินยังใช้ท่า ชิเอ็น ในทุกการต่อสู้ แม้แต่ในตอนที่เขาสู้กับอดีตอาจารย์ของเขา โอบีวัน เคโนบี บนดาวมุสตาฟาร์ แม้ว่าในขณะนั้นทักษะและความเก่งกาจของเขาใน ชิเอ็น จะพัฒนาขึ้นอย่างก้าวกระโดด แต่ก็ยังด้อยกว่า โซเรซุ ของเคโนบี แต่หลังจากวันเวลาล่วงเลยไปหลายปี เคโนบีก็แพ้การต่อสู้กับเขาในฐานะซิธลอร์ด บนดาวมรณะ ด้วยความที่เคโนบีมีกำลังอ่อนลงตามวัยชรา แม้ว่าสกายวอล์คเกอร์จะแข็งแกร่งกว่าเคโนบีด้านกายภาพ แต่เคโนบีก็มีทักษะในการวางแผนมากกว่า ตลอดการต่อสู้ เคโนบีใช้พลังกายที่น้อยกว่าในการป้องกันตัวเอง มากกว่าจะใช้มันไปกับการโจมตี และชนะการดวลโดยอยู่บนที่สูงกว่า ความอดทนและใจเย็นของโอบีวัน ประกอบกับประสบการณ์ที่มากกว่าในโซเรซุ นั่นก็เพียงพอต่อการเอาชนะซิธลอร์ดหนุ่มที่มั่นใจในตนเองมาก หลังจากที่ถูกหลอกล่อโดยเคโนบี โทสะของเขาก็นำมาซึ่งความพ่ายแพ้ เมื่อเขากระโดดเข้าหาโอบีวันที่อยู่บนที่สูงกว่า

### ซิธลอร์ด

เวเดอร์เป็นนักวางแผนที่ฉลาด และก็ยังคงเป็นอยู่แม้ว่าสังขารจะร่วงโรยไปตามวัย และพลังของเขาอ่อนแอลงกว่าก่อนมาก แต่เขายังคงเป็นหนึ่งในนักบินที่เก่งที่สุดของกาแลคซี่ ชุดเกราะของเขาไม่อำนวยต่อความสามารถที่เขาได้มาตั้งแต่วัยเด็ก แต่เขาก็สามารถทำนายการเคลื่อนไหวของเป้าหมายระหว่างต่อสู้ ด้วยการคาดคะเนที่แม่นยำ เขายังคงมีทักษะทางด้านวิศวกรรมที่น่าทึ่งเหมือนเดิม เขาได้ดูแลการออกแบบยานไทร์แอดวานซ์เอ็กซ์1ของเขาเองและการก่อสร้างดาวมรณะดวงที่สอง ทักษะของเขาในกระบี่แสงได้พัฒนาขึ้นในหลายศึกและการต่อสู้ในสงครามโคลนและการกวาดล้างเจไดครั้งใหญ่ เป็นตำนานและได้ทำการฝึกปรืออยู่ตลอด ในช่วงเวลาที่เขาได้ดวลกับเจไดหลายคนในช่วงการกวาดล้าง อย่างไรก็ตาม ความสามารถทั้งหมดนี้ ยังเป็นรองในเรื่องความเชี่ยวชาญด้านพลังของเขา

เนื่องจากแขนขาที่ขาดของเขา และร่างกายที่ไหม้อย่างสาหัส จากการต่อสู้กับเคโนบี ที่มุสตาฟาร์ เขาสูญเสียความสามารถในพลังไปมาก เมื่อเป็นดาร์ธ เวเดอร์ อนาคินได้ประเมินว่าเขามีความแข็งแกร่ง 80% ของจักรพรรดิ แต่ถึงกระนั้น เวเดอร์กลับมีพลัง และทักษะที่เหนือกว่า หากเขาไม่ได้รับบาดเจ็บที่มุสตาฟาร์ เขาก็อาจทรงพลังกว่าจักรพรรดิถึงสองเท่า

จักรพรรดิ ได้มองอีกมุมหนึ่งในตอนที่เขาตัดสินใจช่วยชีวิตเวเดอร์ แม้ว่ามันจะจริงที่เขาได้ศิษย์ของเขาที่เป็น"ครึ่งคนครึ่งหุ่น"มาในราคาที่ไม่เบาเลย พัลพาทีนเกิดความคิดที่ว่า ข้อจำกัดของเวเดอร์ในเรื่องความสามารถไม่ได้อยู่ที่กายภาพและเป็นที่จิตของเขา เขาเชื่อว่า หากเวเดอร์เผชิญกับทางเลือกและความผิดหวัง เพื่อดึงเขาออกมาจากความสิ้นศรัทธา มันอาจปลุกพลังในตัวของเขาขึ้นมาอีกครั้ง ถึงกระนั้น ขณะที่เวเดอร์เองตระหนักว่า หากก้าวต่อไปในมุมมองนี้ เขาจะไม่สามารถยอมรับได้ว่าเขากลายเป็นใครและอะไร

**การหักเหกระสุนบลาสเตอร์**: หนึ่งในพรสวรรค์ของเวเดอร์ก็คือ เขาสามารถบล็อกกระสุนบลาสเตอร์ด้วยมือเปล่าได้ นั่นก็เพราะถุงมือของเขาทำมาจากเหล็กไมโครไนซ์ซึ่งสามารถหักเหอะไรก็ได้ยกเว้นกระบี่แสง และเมื่อบวกกับประสาทสัมผัสในพลัง ทำให้เขาจับทางกระสุนได้อย่างง่ายดาย แต่โดยมากเวเดอร์มักใช้กระบี่แสงหักเหกระสุนบลาสเตอร์ในการต่อสู้

**พลังบีบคอ**: ดาร์ธ เวเดอร์ดูเหมือนจะชอบใช้พลังบีบคอมาก เขาใช้มันนับครั้งไม่ถ้วนในช่วงชีวิตของเขา ในการจัดการกับ นายทหารจักรวรรดิ ภายใต้บังคับบัญชาของเขาทุกนาย ที่ทำงานไม่ได้เรื่อง ทำงานผิดพลาด หรือขัดคำสั่ง และถ้าหากใครทำให้เวเดอร์โกรธเข้า อาจถูกบีบคอถึงตายได้เช่นกัน รวมทั้งใช้จัดการกับคนของกลุ่มกบฏ เวเดอร์ยังคงใช้พลังบีบคอคนได้แม้ว่า เป้าหมายจะไม่ได้อยู่ในห้องเดียวกับเขาก็ตาม

เวเดอร์ยังแสดงให้เห็นถึงความแข็งแรงทางกายภาพของเขา เขาสามารถที่ยกคนให้ลอยจากพื้นได้ด้วยมือเพียงข้างเดียว หรือยกตัวจักรพรรดิขึ้น และทุ่มเขาลงปล่องเตาปฏิกรณ์ ถึงแก่ความตาย ไม่มีใครรู้ว่าความสามารถนี้มาจากการใช้พลังของเขา หรือพละกำลังของแขนกล อย่างไรก็ตาม มันดูเหมือนว่าจะมาจากการดัดแปลงทางกายภาพมากกว่า อย่างตอนที่เขาบีบคอโอบีวัน ระหว่างการต่อสู้ที่มุสตาฟาร์ ด้วยมือจักรกลของเขา

นอกจากเครื่องช่วยชีวิตของเขาที่ทำให้เขารอด เกราะของเวเดอร์ยังให้การป้องกันจากคมดาบของกระบี่แสงได้อีกด้วย ในการดวลระหว่างเขาและลูกชายของเขาที่นครเมฆา การฟาดฟันจากกระบี่แสงของลุคนั้นสร้างความเสียหายได้แค่ รอยถากตื้น ๆ เท่านั้น แม้ว่ามันจะมากพอที่จะสร้างความประหลาดใจแก่ลอร์ดมืดไม่น้อย เนื่องด้วย นอกจากเคโนบีแล้ว ไม่เคยมีคู่ต่อสู้คนไหนเคยเข้าประชิดตัวและสร้างรอยแผลให้เขาได้มาก่อน

ในการต่อสู้ ดาร์ธ เวเดอร์ สูญเสียการเคลื่อนไหวครึ่งหนึ่งที่เขาเคยมี แต่ด้วยชุดจักรกลของเขาทำให้เขามีพละกำลังมากขึ้น พลังในการฟาดฟันของเขามีมากกว่าคนปกติแม้ใช้แค่มือเดียว เขาจะสงบนิ่งเวลาที่ต่อสู้ มากกว่าที่จะตั้งการ์ดตามกระบวนท่า ช่วงเริ่มการต่อสู้ เวเดอร์จะถือดาบด้วยมือเดียว และเมื่อเขาเอาจริง ก็จะเปลี่ยนมาใช้ทั้งสองมือจับดาบโจมตี เขาจะรุกใส่ศัตรูได้อย่างหนักหน่วง การต่อสู้แบบนี้ต่างจากการต่อสู้แบบเดิมที่เขาเคยมี ซึ่งจะใช้ความเร็วและท่วงท่าที่มากกว่า

**พลังจิต**: หลังจากเข้าสู่นิกายซิธ กลายเป็น ดาร์ธ เวเดอร์ แล้ว ความสามารถด้านพลังของเขาก็เหมือนจะเพิ่มขึ้นอย่างมากเช่นกัน เนื่องมาจากความคล่องตัวที่ลดลง เขาจึงเสียเปรียบเมื่อต้องต่อสู้กับผู้ที่ใช้กระบวนท่าที่รวดเร็วกว่าอย่าง รูปแบบที่ 4 อาตารุ เพื่อโต้ตอบฝ่ายตรงข้ามที่มีความรวดเร็วสูง เขาจะใช้พลังเพื่อดึงเอาสิ่งของรอบตัวเขาซึ่งไม่ได้ยึดติดกับพื้นดิน โยนเข้าใส่ศัตรูของเขา โดยปราศจากการใช้กำลังกายของตนเอง ทุกอย่างที่อยู่ในที่สนามรบ สามารถใช้เป็นอาวุธเพื่อบดขยี้ศัตรูได้จากทุกทิศทาง ดาร์ธ เวเดอร์ ใช้ยุทธวิธีนี้เป็นครั้งแรกเมื่อดวลบนมุสตาฟาร์ เขาดึงเอาชิ้นส่วนโลหะจากผนังและโยนมันใส่ โอบีวัน เคโนบี  ดาร์ธ เวเดอร์ยังใช้กลยุทธ์นี้อีกครั้ง เมื่อเขาพยายามเอาชนะอัศวินเจได โรอัน ชรีน และในการดวลกับ ลุค สกายวอล์คเกอร์ ครั้งแรกที่ เบสพิน 

ในบางครั้งที่เจอกับศัตรูที่ใช้กระบี่แสงเหมือนกัน เขาจะใช้พลังหยุดคมดาบที่พุ่งโจมตีเข้ามา แทนที่จะตอบโต้ด้วยกระบี่แสงเหมือนเคย เพื่อประหยัดพลังงาน ซึ่งเขาไม่เคยทำมาก่อนในช่วงที่ยังเป็นเจได นอกจากนี้ เขายังสามารถหยุดได้แม้กระทั่งยานที่กำลังบินอยู่ และดึงมันให้ร่วงสู่พื้นได้สบาย ๆ ซึ่งเขาใช้วิธีนี้ตอนที่หยุดยานลำเลียงของกลุ่มกบฎที่โอบีวันอาศัยหลบหนีไปด้วย แต่สุดท้ายเวเดอร์ก็พบว่านั่นเป็นกลลวง ซึ่งยานที่โอบีวันกับกลุ่มกบฎใช้หนีจริงเป็นอีกลำหนึ่ง

แม้ว่า ดาร์ธ เวเดอร์ จะเป็นซิธลอร์ดที่ทรงพลัง เขาก็ไม่สามารถสร้างหรือหักเหพลังสายฟ้าได้ มันเนื่องมาจากชิ้นส่วนกลไกของเขา และหากเขาพยายามใช้พลังสายฟ้า มันก็จะเกิดการขัดข้อง หยุดการทำงานของเครื่องช่วยชีวิตของเขา และอาจฆ่าเขาได้ นี้เป็นเหตุผลว่าเขาตายอย่างไร หลังจากที่เขาสำนึกผิดและช่วยลูกชายของเขาเอาไว้ ทำให้เขาถูกสายฟ้าของพัลพาทีนกระหน่ำใส่ เนื่องมาจากพลังที่มีจำกัดของเขาเพราะแขนกล
ดาร์ธ ซีเดียส พบว่าเขาไม่ได้มีพลังเทียบเท่ากับที่คำพยากรณ์ของซิธกล่าวเอาไว้ ถึงแม้ว่าซีเดียสใช้เวลามากกว่าทศวรรษ เพื่อให้ได้สกายวอล์คเกอร์มาเป็นศิษย์ก็ตาม เมื่อเขาพบ ลุค สกายวอล์คเกอร์ พัลพาทีนก็พุ่งเป้าไปที่เขาเพื่อทำให้เขาเข้าสู่ด้านมืดของพลัง เพื่อมาแทนที่เวเดอร์ผู้พ่อ

### การฝึกใช้กระบี่แสง

อนาคิน สกายวอล์คเกอร์ ได้รับการฝึกฝนโดยเจไดที่ได้รับความคาดหวังมากที่สุดของนิกาย โอบีวัน เคโนบี อนาคินได้รับประเพณีของกระบี่แสงมาจากเขา รูปแบบของอนาคินประกอบขึ้นจากอาจารย์หลายคน มันทำให้เขาเป็นผู้ที่มีความสามารถที่โดดเด่นตั้งแต่อายุยังน้อย
อนาคิน สกายวอล์คเกอร์ สามารถใช้รูปแบบการต่อสู้ด้วยกระบี่แสงได้อย่างดีโดยเฉพาะชิเอ็น ชิเอ็นจัดเป็นเพลงดาบที่ดุดัน ซึ่งเน้นไปที่พละกำลัง และการโจมตีเป็นวงกว้าง อนาคินยังพลิกแพลงโดยการประยุกต์เอาโซเรซุที่โอบีวันใช้ มาดัดแปลงให้กลายเป็นท่าโจมตี แต่นั่นก็เป็นท่าอันตรายต่อตัวเขาด้วยเช่นกัน เพราะระหว่างที่เขาโจมตีศัตรู การ์ดของเขาจะมีช่องว่าง และดาบอาจพลาดโดนตัวเองได้
ด้วยความที่อนาคินมีจำนวนมิดิคลอเรียนในตัวสูงมาก เขาจึงเรียนรู้และฝึกฝน ชิเอ็น ได้รวดเร็วกว่าพาดาวันคนอื่น ๆ ในนิกาย เมื่อถึงยุทธการจีโอโนซิสอนาคินก็เริ่มเชื่อว่าเขาเป็นหนึ่งในนักดาบที่เก่งที่สุดของนิกาย และนั่นนำมาซึ่งบทเรียนราคาแพงที่เขาจะจำไปอีกนาน

ในที่สุดอนาคินได้รับบทเรียนจากการต่อกรกับเคาท์ดูกูในยุทธการจีโอโนซิส ด้วยความที่มั่นใจมากเกินไปทำเขาไม่ใช้ชิเอ็นและเปลี่ยนมาใช้อาตารุแทนหลังจากที่ได้รับกระบี่แสงเพิ่มจากโอบีวัน ถึงกระนั้นมันก็ยังไม่ได้ช่วยให้เขาเป็นฝ่ายได้เปรียบเลย อย่างไรก็ตาม ด้วยประสบการณ์ที่มากกว่า ทำให้ดูกูสกัดดาบเล่มที่สองของอนาคินออกได้อย่างง่ายดาย บีบให้อนาคินต้องกลับไปใช้ชิเอ็น แม้ว่าเขาจะเชี่ยวชาญในรูปแบบดังกล่าว ผู้ถูกเลือกก็พิสูจน์ว่าตนไม่ได้เก่งไปกว่า มาคาชิ ของดูกูเลย อนาคินต้องเสียแขนขวาไปและได้รับการช่วยเหลือเอาไว้โดยอาจารย์โยดาที่มาทันเวลาพอดี

อนาคินรู้ซึ้งจากบทเรียนครั้งนั้น เขาใช้เวลาอีกสามปีในสงครามโคลนเพื่อพัฒนาทักษะของเขาในรูปแบบที่ 5 นอกจากชิเอ็นแล้วสกายวอล์คเกอร์ก็ยังเก่งในรูปแบบอื่น ๆ ที่เขาได้ฝึกฝน และนำมันมาผสมผสานกันในแบบของเขาเอง ซึ่งเขาก็ได้ใช้มันในช่วงตลอดสงครามโคลน จนฝีมือพัฒนาขึ้นเรื่อย ๆ กระทั่งมาถึงการดวลอีกครั้งบนยานธง*[[อินวิซิเบิลแฮนด์]]* ระหว่างการดวลกับอนาคิน ดูกูพบว่าเพลงดาบ ชิเอ็น ของอนาคินนั้นเหนือกว่าใคร ๆ ที่เขาเคยพบมาก่อนในชีวิต

อย่างไรก็ตามการใช้รูปแบบที่ 5 ของอนาคินนั้นไม่ได้ทำให้เขาเป็นต่อในการดวลกับคู่ต่อสู้เลย มันทำให้การตัดสินใจมืดมัว ผลักดันเข้าให้เข้าสู่ด้านมืดของพลังในบางครั้ง สิ่งนี้เกิดขึ้นบ่อยครั้งในการรบที่ดุเดือดของอนาคินในช่วงสงครามโคลน

เมื่อพบดูกูอีกครั้งในยุทธการคอรัสซัง เมื่อความเชี่ยวชาญใน ชิเอ็น ของอนาคินที่ผ่านการฝึกฝนมาพอสมควร ผนวกกับวัยที่ยังหนุ่มของเขา สภาพร่างกายที่ดีกว่า พละกำลังที่เหลือล้น และแข็งแกร่ง มันทำให้อนาคินสามารถแก้ทาง มาคาชิ ของดูกูได้ เมื่อเอาชนะดูกูได้ อนาคินดูเหมือนว่าจะได้พิสูจน์ถึงความเก่งกาจที่เพิ่มพูนของเขา ทำให้เขาเป็นหนึ่งในนักดาบที่เก่งที่สุดในนิกาย และมันยังพิสูจน์ให้ซีเดียสเห็นด้วยว่าอนาคินนั้นพร้อมที่จะเป็นศิษย์คนต่อไปของเขาแล้ว

เมื่ออนาคิน สกายวอล์คเกอร์เข้าสู่ด้านมืดและกลายเป็น ดาร์ธ เวเดอร์ เขาก็ยังคงใช้รูปแบบที่ 5 แต่มันกลับเป็นไปในทางที่เลวร้ายกว่าเดิม ความประมาทของเขาก็กลายมาเป็นจุดอ่อนของเขา ถึงแม้ว่าเขาจะทรงพลังกว่าโอบีวัน เขาก็ยังบกพร่องเรื่องประสบการณ์ ความสุขุม และสมาธิมั่นคงน้อยกว่าโอบีวัน แม้ว่าเวเดอร์จะแข็งแกร่งด้วยด้านมืดของพลัง แต่อารมณ์ของเขาอยู่เหนือความนึกคิด จนมันทำให้เขาต้องพ่ายแพ้ต่อโอบีวันอย่างราบคาบ 

ความแข็งแกร่งของเวเดอร์มาจากการโจมตีแบบกระหน่ำและรุนแรง ในขณะที่ความแข็งแกร่งของเคโนบีมาจากการป้องกันแบบมีชั้นเชิง โอบีวันได้รับการยอมรับว่าเป็นยอดฝีมือในด้านรูปแบบป้องกันอย่างรูปแบบที่ 3/โซเรสุ และการทุ่มเทฝึกปรือของเขาได้ส่งผลให้เห็นถึงความสำเร็จ ขณะที่เวเดอร์โมโหร้ายและต่อสู้ด้วยโทสะ ซึ่งนั่นทำให้เขาเสียสมาธิและทำให้การป้องกันมีช่องว่าง ก่อนหน้านี้เคโนบีได้ประสบการณ์จากการดวลกับ กรีวัส ซึ่งนับเป็นศัตรูที่แทบจะไร้จุดบอด แต่เขาก็ชนะมาได้โดยถือคติที่ว่า"รอจนกว่าศัตรูจะเสียจังหวะ" อันเป็นหลักการของ โซเรสุ ที่จะต้านทานคู่ต่อสู้พร้อมกับหาจุดอ่อนไปด้วย จนกระทั่งเขาหรือเธอสูญเสียจังหวะในการโจมตี ผลที่ได้คือเวเดอร์ถูกตัดแขน 1 ข้าง และขาทั้ง 2 ข้าง

ในด้านชุดพยุงชีพของเขา มันเป็นการยากมากที่จะต่อสู้ด้วยการใช้กระบวนท่าที่พลิกแพลงอย่างอาตารุ ในตอนแรก ๆ ที่เขาได้สวมชุด เวเดอร์ถูกบังคับให้ต้องใช้พละกำลังมหาศาลกระแทกศัตรูออกไป และสังหารศัตรูที่ล้มลงรวมทั้งผสมโซเรสุเข้ากับอาตารูอีกด้วย

อย่างไรก็ตามเวเดอร์สามารถที่จะก้าวข้ามขีดจำกัดของเขาไปได้อย่างรวดเร็ว ด้วยการพัฒนากระบวนท่า เจ็มโซ ที่รวมเข้ากับ อาตารุ โซเรสุ และมาคาชิเอาไว้ ด้วยรูปแบบใหม่นี้ เวเดอร์สามารถกลับมาเคลื่อนไหวได้อย่างคล่องแคล่วอีกครั้ง และเพลงดาบของเขาก็มีประสิทธิภาพมากขึ้น เป็นเพลงดาบที่คาดเดาทางได้ยาก แต่โดยรวมไม่มีอะไรมากนอกจากการฟาดฟันเพื่อสังหารคู่ต่อสู้

เวเดอร์สามารถผสมผสานเอกลักษณ์เฉพาะตัวของแต่ละกระบวนท่าได้มากมาย บางครั้งก็สู้โดยใช้มือเพียงข้างเดียวเพื่อความแม่นยำ แต่ประหยัดพลังงาน เขาได้ใช้รูปแบบดังกล่าวกับโอลี สตาร์สโตน และลุค สกายวอล์คเกอร์ อย่างไรก็ตามเมื่อเขาต้องป้องกันตัวเอง เวเดอร์จะต่อสู้โดยใช้สองมือจับด้ามดาบโดยใบมีดจะยื่นไปที่ด้านหน้าของเขา ซึ่งเปลี่ยนตำแหน่งได้โดยเพียงขยับข้อมือเท่านั้น ขณะที่มันเหมาะสำหรับการป้องกันช่วงตัวของเขาและแผงควบคุมชุด การใช้รูปแบบนี้ก็ทำให้แขนขาของเวเดอร์ตกเป็นเป้าได้ เวเดอร์ใช้รูปแบบดังกล่าวต่อกรกับโรอัน ชรีน ในช่วงยึดครองคาชีคและกับโอบีวัน เคโนบีในตอนที่เขาต่อสู้กันบนดาวมรณะดวงแรก 

ขณะที่เขาใช้รูปแบบดัดแปลงเพื่อเพิ่มผลสูงสุดเวเดอรก็จะถอยมาตั้งหลักบางครั้ง ในช่วงแรก ๆ ที่เขาใช้ชุดอย่างงุ่มง่าม เป็นการกระหน่ำโจมตีอย่างที่เห็นตอนที่เขาต่อสู้กับลุค สกายวอล์คเกอร์บนเบสพิน

หลังจากที่เขาได้รับบทเรียนจากการดวลกับเคโนบี เขาก็ได้เรียนรู้ที่จะควบคุมอารมณ์ขณะปะทะกับศัตรู และหาทางที่จะควบคุมด้านมืดเพื่อไม่ให้มันอยู่เหนือความคิดของเขา 

ประมาณ 3.5 ปีหลังยุทธการยาวิน เวเดอร์ได้สั่งให้ดรอยด์ที่ใช้กระบี่แสงต่อสู้กับเขา พวกมันรวดเร็วและแข็งแรงกว่าคนปกติทั่วไปและถูกโปรแกรมด้วยทักษะดายและรูปแบบการต่อสู้มากมาย เวเดอร์สามารถเอาชนะพวกมันได้ไม่ว่าจะกี่ครั้งก็ตาม เมื่อทักษะของเขาได้รับการพัฒนาแล้วเวเดอร์ก็พบว่าพวกดรอยด์ก็ง่ายเกินไปที่จะเอาชนะจนเขาเริ่มต่อสู้แบบสองต่อหนึ่งแทน  

ลุค สกายวอล์คเกอร์ ยังสามารถต่อสู้กับซิธลอร์ดผู้นี้ได้ระยะหนึ่งบนเบสพิน ถึงแม้ว่าจะได้รับการฝึกเพียงเล็กน้อยเท่านั้น เมื่อถึงตอนที่พบกันบนดาวมรณะ ลุคได้สะท้อนให้เห็นถึงรูปแบบที่ 5 ของเวเดอร์ด้วยการต่อสู้อย่างดุเดือด ซึ่งลุคเองก็ใช้กระบวนท่า รูปแบบที่ 5 เช่นเดียวกับพ่อของเขาด้วย แต่ด้วยคำสั่งสอนจากเคโนบี และโยดา ลุคจึงสามารถควบคุมอารมณ์ได้ดีกว่าเวเดอร์ สิ่งนี้เป็นจุดที่ทำให้ลูกชายของเขามีพลังเพิ่มขึ้น กระทั่งเจาะทะลุการป้องกันของเวเดอร์ และเป็นฝ่ายได้เปรียบเหนือซิธลอร์ดผู้มากประสบการณ์ โดยที่ไม่ลงมือสังหาร ในที่สุดลุคก็สามารถเอาชนะลอร์ดมืดได้ และนำพ่อของตนกลับมาสู่แสงสว่าง

## กระบี่แสง
### กระบี่แสงของอนาคิน

อนาคินได้สร้างและใช้กระบี่แสงอย่างน้อยสองเล่มในตอนที่เขาเป็นเจได ในปีที่ 28 ก่อนยุทธการยาวิน ในฐานะพาดาวันหนุ่ม อนาคินได้เดินทางไปที่อิลัมเพื่อการทดสอบทักษะในการสร้างกระบี่แสงเล่มแรก ขณะที่สร้างกระบี่แสงของเขาในถ้ำลึกแห่งหนึ่ง อนาคินได้เห็นดาร์ธ มอลในนิมิตของเขา หลังจากการพยายาม อนาคินก็สามารถเอาชนะตัวตนของความมืดนี้ได้ และตื่นจากสมาธิ อนาคินพบว่าเขาได้สร้างกระบี่แสงที่มีคริสตัลอดีแกนอยู่ข้างใน ซึ่งมีที่มาจากถ้ำบนอิลัม ทำให้ใบดาบมีแสงสีน้ำเงิน การออกแบบด้ามจับก็ออกแบบเพื่อให้เหมาะกับการฝึกรูปแบบที่ 5 ของเขา เขาทำในสิ่งที่พาดาวันคนอื่นไม่ทำกัน คือ แทนที่จะสร้างกระบี่แสงที่เหมือนกับของอาจารย์ เขากลับสร้างกระบี่แสงที่มีอานุภาพสูงสุดแทน 

กระบี่แสงนี้ถูกใช้จนถึงสงครามโคลน มันถูกทำลายครั้งแรกในโรงงานดรอยด์ ช่วงยุทธการจีโอโนซิส อย่างไรก็ตามมันถูกซ่อมหลังจากนั้น และถูกใช้งานต่อในสงครามโคลน แต่ไม่มีใครรู้ว่าอนาคินเลิกใช้มันตอนไหน

เมื่อถึงจุดนี้ อนาคินได้สร้างกระบี่แสงเล่มใหม่ขึ้นมา อาวุธนี้เป็นผลงานที่ยอดเยี่ยมและทรงอานุภาพ แสดงให้เห็นถึงทักษะด้านการช่างของเขา การสร้างและออกแบบพิเศษสำหรับการใช้กระบวนท่าแบบ ชิเอ็น(เจ็มโซ) โดยเฉพาะ ซึ่งเขาได้กลายเป็นผูเชี่ยวชาญเพลงดาบนั้นในเวลาต่อมา 

19 ปีก่อนยุทธการยาวิน หลังจากการดวลของเขากับ โอบีวัน เคโนบี ที่มุสตาฟาร์ กระบี่แสงนี้ถูกเก็บไปโดยอดีตอาจารย์ของอนาคิน ซึ่งเขาได้เก็บมันไว้ที่กระท่อมบนดาวทาทูอีน ในปียุทธการยาวิน เมื่อได้เวลาอันเหมาะสม โอบีวันได้มอบกระบี่แสงของอนาคินที่เขาเก็บมาจากมุสตาฟาร์ให้กับ ลุค ลูกชายของอนาคิน ผู้ที่โอบีวันให้การดูแลมาตลอด ในระหว่างเฝ้ามองการเติบโตของลุค โอบีวันได้ดัดแปลงกระบี่แสงเล่มนี้ให้ใช้งานง่ายขึ้น เมื่อดาบมาอยู่ในมือของลุค สกายวอล์คเกอร์ ใบดาบของอนาคินได้กวัดแกว่งฟาดฟันศัตรูอีกครั้ง แม้แต่กับตัวเขาเองในฐานะลอร์ดมืดแห่งซิธ ดาร์ธ เวเดอร์ ในการดวลกับลูกชายของเขาบนเบสพิน เวเดอร์ได้ตัดมือขวาของลุค ทำให้ทั้งมือของลุคและกระบี่แสงตกลงไปในส่วนลึกของนครลอยฟ้า ท้ายที่สุด กระบี่แสงและมือของลุคถูกพบในเวลาต่อมา 

ไม่กี่เดือนถัดมาหลังจากการตายของอนาคินบนเอนดอร์ โจรูอัส คาบอท ตัวโคลนนิ่งของอาจารย์เจไดโจรัส คาบอท ได้ใช้มือของลุคที่ถูกตัดมาทำโคลนนิ่งชื่อลูค สกายวอล์คเกอร์ ลูคได้ใช้ดาบของอนาคินต่อสู้กับลุคและมารา เจด หลังจากที่ลูคถูกฆ่า ลุคได้เก็บอาวุธของพ่อและมอบมันให้เป็นของขวัญแก่มารา กระบี่แสงอยู่ในครอบครองของมาราหลายปีและถูกส่งต่อไปให้หลานชายของอนาคินเบน สกายวอล์คเกอร์ ต่อมามันได้ถูกเก็บไว้ในบ้านของสกายวอล์คเกอร์บนออสซัส

แต่ในภาพยนตร์สตาร์ วอร์ส: อุบัติการณ์แห่งพลัง กระบี่แสงของอนาคินที่ได้หายสาบสูญไปในการประลองที่นครเมฆาได้ปรากฏตัวอีกครั้งที่ห้องใต้ดินของบาร์แห่งหนึ่งของ แมส คานาต้า บนดาว ทักโคดานา โดยไม่ทราบเลยว่ามันไปอยู่ที่นั่นได้อย่างไรเป็นเวลา 30 ที่ผ่านไป ภายหลังจากที่กองทัพปฐมภาคีได้เข้ารุกรานดาวทักโคดานา มาส คานาต้าได้ส่งมอบกระบี่แสงให้แก่ฟินน์(สตอร์มทรูปเปอร์ปฐมภาคีทีแปร์พักตร์มาอยู่ฝ่ายต่อต้าน)เพื่อนำไปมอบให้กับเรย์ (หญิงสาวคนเก็บขยะบนดาวจัคคู) ในขณะที่กำลังสู้รบกับเหล่าสตอร์มทรูปเปอร์ปฐมภาคี กระบี่แสงนี้ได้ถูกใช้งานโดยฟินน์ และเวลาต่อมาฟินน์ได้ประลองกระบี่แสงกับไคโล เร็นที่ฐานปฏิบัติการสตาร์คิลเลอร์จนพ่ายแพ้ กระบี่แสงได้ตกลงพื้น เร็นได้ใช้พลังดึงเพื่อที่จะหยิบเอาไว้เป็นของตนเอง แต่เรย์ได้ใช้พลังดึงกระบี่แสงอย่างไม่รู้ตัวและประลองกับเร็นจนสามารถเอาชนะมาได้ หลังจากนั้นเป็นต้นมากระบี่แสงก็ตกทอดมาอยู่กับเรย์ หลังจากที่เรย์พบพิกัดที่อยู่ของลุค และนำกระบี่แสงเล่มนี้ไปคืนให้ ลุคกลับโยนมันทิ้งอย่างไม่ใยดี เพราะไม่อยากนึกถึงอดีต แต่เรย์ก็ไปเก็บมันกลับมาและได้ฝึกเป็นเจไดในที่สุด ลุคจึงมอบกระบี่แสงเล่มนี้ให้กับเรย์ไปโดยปริยาย ต่อมาหลังจากนั้นกระบี่แสงนี้ได้ถูกทำลายลงในขณะที่เร็นและเรย์ได้ใช้พลังดึงแย่งชิงกระบี่แสงบนเซอเพอร์เมซี่ (Supremacy) ยานพิฆาตดาราของปฐมภาคีระดับสูงสุดของผู้นำสูงสุดสโน๊ค จนกระทั่งในภาคสตาร์ วอร์ส: กำเนิดใหม่สกายวอล์คเกอร์ พบว่ากระบี่แสงเล่มนี้ได้รับการซ่อมแซมจนกลับมาใช้การได้ และท้ายที่สุดหลังจบศึกสงคราม เรย์ได้เดินทางกลับมายังทาทูอีนอีกครั้ง และนำกระบี่แสงเล่มนี้ พร้อมกับของเลอาอีกหนึ่งเล่ม กลับมาฝังไว้คู่กันบริเวณหน้าบ้านเก่าของลุค เปรียบเสมือนอนุสรณ์เพื่อเป็นการระลึกถึงตระกูลสกายวอล์คเกอร์

### กระบี่แสงของเวเดอร์
หลังจากที่เขาบาดเจ็บสาหัสบนมุสตาฟาร์และรอดมาได้ เวเดอร์ได้สร้างกระบี่แสงเล่มใหม่ โดยที่เขาทำการปรับแต่งกระบี่แสงเล่มนี้ตลอดเวลา แม้ว่าจะคล้ายคลึงกับรูปทรงดาบเล่มแรกที่เขาใช้ตอนที่เป็น อนาคิน สกายวอล์คเกอร์ มันก็มีข้อแตกต่าง มันแข็งแกร่งกว่า วัสดุเป็นอัลลอยสีดำ และดูเกรี้ยวกราดกว่า เหมาะกับตัวตนใหม่ของเขา มีใบดาบเกิดจากคริสตัลสังเคราะห์สีแดงที่ ซีเดียส อาจารย์ของเขาให้มา

กระบี่แสงของเวเดอร์หายไปเมื่อมันหล่นไปในปล่องของดาวมรณะดวงที่สอง พร้อมกับมือกลของเขาที่ถูกตัดตอนที่ดวลกับลูกชายของเขา ซึ่ง ไคโลเร็น ผู้เป็นหลานชายต้องการกระบี่แสงเล่มนั้นมากเช่นกัน แต่ก็หาไม่พบ

เป็นที่รู้กันว่าเวเดอร์สร้างกระบี่แสงมากกว่าหนึ่งเล่ม แต่เนื่องมาจากการดัดแปลงที่เวเดอร์ทำกับอาวุธของเขา มันจึงเป็นไปไม่ได้ที่จะหาว่ามันแตกต่างกันอย่างไร

กระบี่แสงอย่างน้อยหนึ่งเล่มของเวเดอร์กันน้ำ

สิ่งน่าสนใจคือ ทั้ง ๆ ที่เวเดอร์อยากที่จะลืมตัวตน อนาคิน สกายวอล์คเกอร์ เขากลับสร้างกระบี่แสงที่มีด้ามรูปทรงคล้ายกัน

ทุกครั้งที่เวเดอร์จะต้องเข้าพบจักรพรรดิพัลพาทีน เขาจะจับที่กระบี่แสงของเขาอยู่เสมอ โดยไม่รู้ตัว ซึ่งคาดว่าเป็นเพราะความกดดันในใจเขา

## ลูกศิษย์
1.เจได อาโซกา ทาโน่ (Ahsoka Tano)

2.กาเลน มาเรก (Galen Marek)  รหัสนามว่า สตาร์คิลเลอร์ (Starkiller)

3.เต๋า (Tao)

4.ซิธหญิงนามว่า ลูมิยา (Lumiya )

## การตีความคำทำนาย

### ซิธอาริ

คล้ายกับคำทำนายในผู้ที่ถูกเลือกของเจได ซิธลอร์ดโบราณยังได้ทำนายถึงการเกิดของซิธอาริ (เป็นภาษาซิธโบราณที่แปลว่าผู้ที่มีอำนาจเหนือผู้อื่น) มันได้รับแรงบันดาลใจมาจากกษัตริย์ผู้เป็นตำนานนามว่าเอดัสแห่งจักรวรรดิซิธโบราณ ตำนานนี้ทำนายถึงการมาของผู้ที่สมบูรณ์แบบ อยู่เหนือขอบเขต ผู้ซึ่งจะบรรลุพลังสุดยอดของซิธ หากสำเร็จอาจนำไปสู่การทำลายตัวนิกายซิธเอง—การกระทำที่ลอร์ดโบราณรู้สึก จะทำให้ซิธแข็งแกร่งกว่าที่เคย 

เหมือนตำนานซิธอาริ อนาคิน สกายวอล์คเกอร์นั้นดูเหมือนจะ"สมบูรณ์แบบ เขาเกิดจากมิดิคลอเรี่ยน และได้รับการมองว่าเป็นผู้ที่จะทำลายซิธ มันอาจถูกมองด้วยว่า ในการฆ่าอาจารย์ของเขา เวเดอร์ไม่เพียงแค่ทำลายซิธ แต่ยังทำให้พวกเขาทรงพลังกว่าที่เคย การตายของพัลพาทีนและเวเดอร์เป็นการสิ้นสุดการปกครองแห่งสอง ปูทางให้กับนิกายซิธใหม่ ซิธเหล่านี้นำโดยดาร์ธ ไครท์ พวกเขามีจำนวนมากและเพิ่มอิทธิพลและพลังอย่างที่ไม่เคยเห็นมาก่อนตั้งแต่ยุคทองของจักรวรรดิซิธ  

ความจริงมากมายที่ว่าดาร์ธ เวเดอร์อาจเป็นซิธอาริ ขณะที่ความจริงอื่นๆ บอกว่าไม่ใช่เขา ซิธอาริถูกกล่าวเอาไว้ว่าเป็น"ความสมบูรณ์แบบ" และดาร์ธ เวเดอร์"สมบูรณ์"ในเรื่องของพลัง อย่างไรก็ตาม คำทำนายที่ว่า"อยู่เหนือขอบเขต"ดูขัดแย้งกับเวเดอร์ที่ต้องพึ่งเครื่องช่วยชีวิต 

อีกการตีความก็คือซิธอาริจะต้อง"เพิ่มพลังของซิธจนสูงสุด" จักรวรรดิกาแลกติก ซึ่งควบคุมโดยซิธ ให้เหตุผลถึงจุดสูงสุดของพลังซิธ: การกำจัดนิกายเจไดอย่างสิ้นซาก ควบคุมกาแลกซี่ และมีอำนาจและพลังสูงสุด มันถูกนำโดยซิธ แต่ถึงกระนั้น จักรวรรดิกาแลกติกไม่ใช่ "**จักรวรรดิซิธ**" ที่แท้จริง นั่นทำให้เวเดอร์ดูเหมือนจะไม่ใช่ซิธอาริ 

การตีความคำทำนายสุดท้ายคือ"จุดสูงสุดของความสำเร็จที่รวดเร็วอาจทำลายนิกายซิธ—การกระทำที่ลอร์ดโบราณรู้สึก จะทำให้ซิธแข็งแกร่งกว่าที่เคย" สำหรับสิ่งนี้ เป็นไปได้ที่จะเหมารวมว่าดาร์ธ เวเดอร์ได้เติมเต็มสิ่งนี้ด้วยการฆ่าจักรพรรดิและตัวเขาเอง นอกจากนี้ เป็นที่เห็นได้ชัดว่าการปกครองแห่งสองถูกละทิ้งโดยซิธในอนาคต ซึ่งส่งผลให้อำนาจของซิธมากขึ้น"เพิ่มอิทธิพลและพลังอย่างที่ไม่เคยเห็นมาก่อนตั้งแต่ยุคทองของจักรวรรดิซิธ"

เมื่อพูดถึงเบาะแส แม้ว่าจะมีข้อขัดแย้งที่เห็นได้ชัด ดาร์ธ เวเดอร์ก็ดูเป็นผู้ท้าชิงที่โด่งดังที่สุด แม้ว่าผู้ท้าชิงคนอื่นๆ จะมีอยู่ก็ตาม—อย่างดาร์ธ เรแวน ดาร์ธ เบน และดาร์ธ เคดัส

## เบื้องหลัง
thumbnail|180px|right|Hayden Christensen
### การยึดมั่นกับวงจรของวีรบุรุษ
วงจรวีรบุรุษ ถูกสร้างขึ้นหรือสมมุติขึ้นโดยโจเซฟ แคมป์เบล เป็นวรรณกรรมที่มีวีรบุรุษที่ยิ่งใหญ่ทั้งหลายเดินตามในช่วงชีวิตของพวกเขา เขาดล่าวถึง 20 ขั้นที่วีรบุรุษส่วนใหญ่มีเหมือนกัน และได้รับการตีพิมพ์ในปีค.ศ. 1936 ในหนังสือ*[[วิกิพีเดีย:The Hero: A Study In Tradition, Myth And Drama|The Hero: A Study In Tradition, Myth, And Drama]]* ตามที่ลูคัสอ้างอิงถึงตำนานในมหากาพย์ของเขา ทั้งอนาคินและลูกชายของเขา ลุค ทั้งสองได้ดำเนินใกล้เคียงขั้นตอนนี้มาก เนื่องจากอนาคินเข้าสู่ด้านมืด การเกี่ยวข้องกับวงจรจึงถูกบิดเบือนตั้งแต่ที่เขาไม่ใช่"วีรบุรุษ"ตัวจริง ขณะที่ลุคเดินตามขั้นตอนแทบฉากต่อฉาก แต่โดยบังเอิญ *ซิธชำระแค้น*เป็นภาพยนตร์เพียงเรื่องเดียวที่มีวงจรวีรบุรุษครบ แม้ว่าจะไม่ได้หมายถึงแต่อนาคินเพียงผู้เดียว 

สิ่งต่อไปนี้คือขั้นของวงจรวีรบุรุษและสิ่งที่ยึดติดกับอนาคิน:

1. **การเริ่มต้นที่ไม่ธรรมดาและ/หรือการเกิดอย่างบริสุทธิ์**—พัลพาทีนหรือเพลกัสเป็นไปได้ที่จะสร้างมิดิคลอเรี่ยนเป็นรูปร่าง; การเกิดอย่างบริสุทธิ์ของอนาคิน; การเกิดของแฝดสองที่เป็นลูกของอนาคิน

2.1. **การลอบสังหารที่พยายามทำโดยสมาชิกครอบครัว**—การลอบสังหารเคาท์ดูกู; ลุค สกายวอล์คเกอร์ดวลกับเวเดอร์บนเบสพินและบนดาวมรณะดวงที่สอง

2.2. **บาดแผลของวีรบุรุษ**—อนาคินได้รับแผลเป็นจากอซาจจ์ เวนเทรสส์; เสียแขนไปตอนที่สู้กับเคาท์ดูกูบนจีโอโนซิส; บาดเจ็บสาหัสโดยโอบีวัน เคโนบีบนมุสตาฟาร์ ตัดแขนของลุคบนเบสพิน 

2.3. **หลบหนี**—เพื่อที่จะใช้ยานของอซาจจ์เป็นยานหลบหนีออกจากดาว; ถูกช่วยเหลือโดยโยดาบนจีโอโนซิส; ถูกช่วยไว้โดยพัลพาทีนและโคลนทรูปเปอร์ของเขา ลุคหนีจากเบสพินด้วยการช่วยเหลือจากเลอาและเพื่อนของเขา 

3. **ถูกเรียกสู่การผจญภัย**—การขอความช่วยเหลือจากไควกอน; ความพอใจในการต่อสู้ของอนาคิน

4. **การได้มาซึ่งผู้ช่วยเหลือ**—ไควกอน; โอบีวัน; อาร์2-ดี2; พัลพาทีน

5.1. **การต่อสู้ระหว่างพี่น้อง**—การดวลบนมุสตาฟาร์

5.2. **การต่อสู้กับมังกร**—การต่อสู้ของอนาคินกับ"มังกรแห่งความกลัว"ใน*ซิธชำระแค้น*ฉบับนวนิยาย

5.3. **การฆ่าโดยตรึงการเขน**—กระบี่แสงของอนาคินกับโอบีวันไขว้กันพอดีบนอกของอนาคินในการดวลบนมุสตาฟาร์

6.1. **ถูกขังในท้องปลาวาฬ**(ส่วนที่เหมือนท้อง)—ถูกจับในส่วนท้องของยาน*อินวิซิเบิลแฮนด์*และในส่วนกลางของลานประลองบนจีโอโนซิส 

6.2. **การท้องทะเลกลางคืน**—ฝันร้ายของอนาคิน

6.3. **กลายเป็นหิน**—อนาคินถูกทำให้ขยับไม่ได้บนมุสตาฟาร์; ถูกช็อตด้วยไฟฟ้าโดยพัลพาทีนบนดาวมรณะดวงที่สอง 

6.4. **สูญเสีย**—เสียแขนบนจีโอโนซิส; เสียแขนและขาบนมุสตาฟาร์; เสียมือบนดาวมรณะดวงที่สอง

6.5. **ประตูนรก**—มุสตาฟาร์

7.1. **เขาวงกต**—สนามการแข่งขันบูนทาอีฟ; โรงงานสร้างดรอยด์บนจีโอโนซิส; บังเกอร์ของสหภาพเทคโนโลยีบนมุสตาฟาร์

7.2. **ปีศาจทะเลปะทะพายุหมุน**—การตัดสินใจที่จะฆ่าเมซ วินดูหรือพัลพาทีน

8. **ผ่านการทายปัญหา การทดสอบ การพิสูจน์**—การแข่งขันบูนทาอีฟคลาสสิก; ลานประลองลนจีโอโนซิส; การล่อลวงใจของอนาคิน

9. **ยึดติดกับช่องทางแคบ**—เข้าสู่นิกายเจได; รักษาการแต่งงานอย่างลับๆ กับแพดเม่; เดินตามคำสอนของด้านมืด

10. **การส่องสว่าง**—การเปิดเผยตัวตนของดาร์ธ ซีเดียส

11.1. **การแต่งงานศักสิทธ์**—การแต่งงานกับแพดเม่และความลับของพวกเขา

11.2. **การขโมยแห่งยาอายุวัฒนะ**—การตามหาการช่วยชีวิตแพดเม่; อนาคินมีชีวิตอยู่ได้ด้วยเครื่องช่วยชีวิต

11.3. **การไถ่โทษของบิดา**—กลายมาเป็นศิษย์ของซีเดียส; ช่วยชีวิตของลุคเอาไว้บนดาวมรณะดวงที่สอง

12. **ถูกเรียกให้กลับมา**—กลับมาที่ทาทูอีนเพื่อหาแม่ของเขา; ลุคขอร้องให้เวเดอร์กลับมาสู่แสงสว่าง

13. **การบินอย่างเวทมนตร์**—การแข่งขันบูนทาอีฟคลาสสิก; ไล่ตามแซม วีเซลล์ด้วยแอร์สปีดเดอร์; การลงจอดบน*อินวิซิเบิลแฮนด์*

14. **การจากไปของผู้ช่วยเหลือ**ไควกอน; ฉมี; เมซ; โอบีวัน; แพดเม่;วิญญาณของอนาคินทีถูกกลืนกินโดยด้านมืด

15.1. **ความพ่ายแพ้ของผู้เสแสร้ง**—การลอบสังหารดูกูบน*อินวิซิเบิลแฮนด์*; ฆาตกรรมผู้นำฝ่ายแบ่งแยกดินแดนบนมุสตาฟาร์; การตายของพัลพาทีนบนดาวมรณะดวงที่สอง 

15.2. **การคืนชีพ**—รอดชีวิตจากการดวลบนมุสตาฟาร์; การกลับมาของอนาคินบนดาวมรณะดวงที่สอง

15.3. **ชื่อเสียง**—เอาชนะการแข่งขันบูนทาอีฟ; กลายมาเป็นที่รู้จักของ*วีรบุรุษผู้ไร้ความกลัว*; การสรรเสริญการช่วยเหลือสมุหนายกพัลพาทีนของเขา

16. **การช่วยเหลือ**—ถูกพบและช่วยเหลือโดยพัลพาทีนบนมุสตาฟาร์; ลุคช่วยวิญญาณของอนาคิน; ช่วยลุคจากสายฟ้าของพัลพาทีน

17.1. **การก่อสร้างเมือง**—ก่อตั้งนิกายใหม่; ปราสาทบาสท์

17.2. **ทำตามกฎ**—สนับสนุนในตอนที่เกิดคำสั่งที่ 66

18. **ร่วงโรยจากความรุ่งโรจน์**—อนาคินจมลงสู่ด้านมืด

19. **ถูกเนรเทศ**—ถูกขัดขวางไม่ให้ได้เป็นอาจารย์เจได; ละทิ้งหนทางของเจได

20. **การตายที่ไม่ธรรมดา**—เกือบตายบนมุสตาฟาร์; ตายบนดาวมรณะดวงที่สอง

## ส่วนเกี่ยวข้อง
* เฮย์เดน คริสเตนเซน เป็นนักแสดงเจไดคนหนึ่งในเรื่องที่ไม่มีสิทธิเลือกไลท์เซเบอร์เป็นของตัวเอง เขาต้องใช้อันเดียวกับที่ มาร์ค เฮมิล หรือ ลุค สกายวอล์คเกอร์ใช้ในไตรภาคเดิม (อีกคนคือ ยวน แม็คเกรเกอร์ ที่ต้องใช้เล่มเดียวกับที่เซอร์อเล็ก กินเนสส์ ใช้ในภาค *ความหวังใหม่* ตั้งแต่ภาค *ซิธชำระแค้น* เป็นต้นไป แต่ยวนยังมีโอกาสได้เลือกไลท์เซเบอร์ของตัวเองในภาค*ภัยซ่อนเร้น*และ *กองทัพโคลนจู่โจม*

## ผังครอบครัว

## อ้างอิง

## แหล่งข้อมูลอื่น
* Anakin Skywalker ใน Star Wars Databank
* Anakin Skywalker ใน Wookieepedia: The Star Wars Wiki
* [Battle of Yavin ใน Wookieepedia: The Star Wars Wiki]

หมวดหมู่:อัศวินเจได
หมวดหมู่:ตัวละครในสตาร์ วอร์ส
หมวดหมู่:ซิธ
หมวดหมู่:ตัวร้ายในสตาร์ วอร์ส
หมวดหมู่:ผู้ใช้กระบี่แสงในสตาร์ วอร์ส
หมวดหมู่:ตัวละครที่เป็นนายพล
หมวดหมู่:ตัวละครที่เป็นผี
หมวดหมู่:บอสวิดีโอเกม
หมวดหมู่:ตัวละครที่พูดได้หลายภาษา
หมวดหมู่:ตัวละครที่ถูกตัดแขนหรือขา
หมวดหมู่:ตัวละครที่ถูกทำให้เสียโฉม
หมวดหมู่:ตัวละครที่เป็นผู้มีโทรจิต
หมวดหมู่:ตัวละครในบันเทิงคดีที่มีการสร้างตัวตนใหม่